مەسرور بارزانی: چاكسازی تەنها سزادانی گەندەڵكاران نییە\nهاوڵاتی ناوەڕۆكی وتەكانی سەرۆكی حكومەتی هەرێم لەگەڵ میدیاكان ئاشكرا دەكات\nسەرۆكی حكومەتی هەرێمی كوردستان لەگەڵ بەرپرسی یەكەمی میدیاكاندا كۆبووەوەو لە سێ كاتژمێردا زۆر پرسی گرنگ وەڵامدرانەوە، مەسرور بارزانی وتی:" چاكسازی تەنها سزادانی گەندەڵكاران نییە، چاكسازی بە سیستم دەكرێت".\nمەسرور بارزانی، سەرۆكی حكومەتی هەرێمی كوردستان ئەوەشی دووپاتكردەوە كە "بێگومان سیاسەتی حكومەتی هەرێم ئەوە نییە هیچ كەسێك لەسەر بیروبۆچوونی سیاسی بگیرێت بەهیچ شێوەیەك، هەرگیز لەگەڵ ئەوە نیم ئازادی رادەربڕین سنووردار بكرێت".\nمەسرور بارزانی، سەرۆكی حكومەتی هەرێمی كوردستان رۆژی دووشەممە 20ـی حوزەیرانی 2022 لەشاری هەولێر لەدیدارێكدا لەگەڵ بەڕێوەبەرو نوێنەرانی ژمارەیەك لە دەزگاكانی راگەیاندنی هەرێمی كوردستان، كە تاریق فاتیح سەرنووسەری رۆژنامەی هاوڵاتی ئامادەیبوو لەسەر پرسەكانی پەیوەست بە دۆخی ژیانی هاووڵاتیان، ئازادی رادەربڕین، كێشەكانی نێوان هەرێم و بەغدا، چاكسازیەكانی حكومەت، كاری رۆژنامەوانی، پرسی نەوت و فەرمانبەران و چەندین پرسی دیكە قسەیكرد.\nسەبارەت بەئینتیمای خەڵك و خۆشەویستی وڵات لەوەڵامی یەكێك لەپرسیارەكان سەرۆكی حكومەتی هەرێمی كوردستان، وتی: "كاتێك رەخنە دەگیرێت یان باسی ئەدای حكومەت یان دەسەڵات دەكرێت، ئەركی رۆژنامەنووس ئەوەیە چۆن بتوانن خۆشەویستی وڵات لەناو دڵی خەڵكدا بهێڵێتەوە، هەر هیچ نەبێ ئێوە نابێ دەسەڵات بەخاوەنی ئەو وڵاتە بزانن، بەڵكو دەبێ خەڵك بە خاوەنی وڵات بزانن".\nهەروەها وتیشی:" كەواتە نابێ خەڵك دڵ رەش بكرێت لە خۆشەویستی بۆ نیشتمان، خۆتان كە رەخنە لە دەسەڵات و كەموكوڕییەكان دەگرن، هیچ نەبێ بەرنامەیەكیشتان هەبێت كە چی بكەن، بۆ ئەوەی پەیوەندی خەڵك لەگەڵ نیشتمان دروستبكەنەوە، یان بەرنامەتان چی بووە، من نەمبینیوە بەرنامەتان هەبێت بۆ ئەوەی ئینتیمای هاووڵاتیان بۆ نیشتمان زیاد بكەن، سەرۆكی حكومەتی هەرێم باسی لەوەشكرد كە" ئەمە رەخنەیەكە هەقە خۆتان ئەو رەخنەیە لەخۆتان بگرن، من دان بەوەدادەنێم رەنگە ئێمە لەحكومەت كەمتەرخەمی ئەوەمان هەبووبێت كە هەموو زانیارییەكان بەئێوەو هاووڵاتیان نەگەیشتووە، هەرچەند بەدڵنیاییەوە دەڵێم لەم كابینەی حكومەتدا زیاتر لەهەموو كابینەكانی تر لێدوان دراوە، روونكردنەوە دراوەو دیدار ئەنجامدراوە، هەروەها لەگەڵ پەرلەمانی كوردستان زۆرترین بەشداری لەدانیشتنەكانی پەرلەمان هەبووە، جگە لەوەی وەزیرەكان ئامادەی كۆبوونەوەكانی پەرلەمان بوونە، لەئاستی بەڕێوەبەرە گشتییەكان بەشداریكردن هەبووە لەكۆبوونەوەی لیژنەكانی پەرلەمان، بەڵام دیارە هێشتا لەو ئاستەدا نییە كە ئێوە رازی بن، هاووڵاتی هەقی خۆیەتی لەهەموو ورەكارییەكانی حوكمداری و حوكمڕانی ئاگادار بێت".\nكاتێك دەستمان بەو كابینەیە كرد، وتم دەبێت بزانین حكومەت چ مومتەلەكاتێكی هەیە، لە هەموو حكومەت ئەوەی كە تۆماركرابوو و بۆیان هێنام، وتیان 28 مومتەلەك لەسەر ناوی حكومەت تۆماركراوە، ئەمەش نەك لەبەر ئەوەی نەبوو، بەڵام تۆمارنەكرابوو، ئێمە هەر لەم كابینەیە لیژنەمان پێكهێنا بۆ ئەوەی بزانین ئێمە چیمان هەیە، دوای ماوەیەك هاتنەوە 36 هەزار مومتەلەكات بەناوی حكومەت هەبوون كە ئێستا تۆماركراون\nسەبارەت بەخۆ بەراوردكردنی هەرێمی كوردستان لەگەڵ وڵاتانی پێشكەوتوو، مەسرور بارزانی، لەوەڵامی پرسیارێكدا وتی: "ئەوە تموحێكی زۆر باشە كە ئێمە هەوڵبدەین باشتر هەنگاو بنێین، نەك لەئاستی ناوچەكەدا بمێنینەوە، بەڵام بیرتان نەچێت لە هەموو كۆمەڵگەیەكی دیموكراسی و پێشكەوتوو تەنها دروشم نییە، بەڵكو بەرپرسیاریەتی هاوبەش هەیە، هاووڵاتیش بەرپرسیاریەتی هەیە بەرامبەر نیشتمانەكەی، تەنیا ئەرك ناكەوێتە سەرشانی دەسەڵات و حكومەت، دەبێ هاووڵاتیش ئەركی خۆی لەبەرچاوبگرێت، باسی ئەوروپا دەكەن، فەرموون بزانن بەرپرسیاریەتی هاووڵاتی لەئەوروپا چییە، ئایا ئەو بەرپرسیاریەتییە لەلایەن هاووڵاتییان و میدیاكاران هەڵگیراوە، ئەمە پرسیارێكە خۆتان وەڵامەكەی دەزانن".\nلەوەڵامی پرسیارێك سەبارەت بەدەستگیركردنی رۆژنامەنووسان و ئازادی كاری رۆژنامەوانی، سەرۆكی حكومەت وتی: "باسی ئەوە دەكەن رۆژنامەنووس لەسەر كۆمێنت گیراوە، من ناڵێم بەشێوەیەكی قەتعی ئەوە نەبووە، بەڵام بێگومان سیاسەتی حكومەتی هەرێم ئەوە نییە هیچ كەسێك لەسەر بیروبۆچوونی سیاسی بگیرێت بەهیچ شێوەیەك، هەرگیز لەگەڵ ئەوە نیم ئازادی رادەربڕین سنووردار بكرێت، بەڵام ئازادی و تۆمەت بەخشینەوە دوو شتی جیاوازن، هاوڵاتی لەهەر ئاستێك بێت، رۆژنامەنووس یان پزیشك بێت یان دەسەڵاتدار بێت بەرامبەر بە یاسا ئەركێكی هەیە نابێ پێشێلی مافی خەڵكی تر بكات و نابێ تۆمەت بەخشینەوە بەئازادی پێناسە بكات، هەروەها دەبێ هەموو كەس لەبەردەم یاسا یەكسان بێت، لەلایەك ئێوە وادەڵێن و لەلایەكی دیكەش رەخنە لەدادگاكان دەگرن، كاتێك دادگا بڕیار لەسەر كارێكی نادروستی كەسێك دەدات ئێوە جارێكی تر دێن دادگا تاوانبار دەكەن دەڵێن بۆچی ئەو بڕیارەی داوە، رۆژنامەنووس وەك هەر هاووڵاتییەكی دیكە بەرپرسیارە بەرامبەر بەیاسا، ئەگەر كەسێك بەناوی پزیشك بێت مومارەسەی پیشەی پزیشكی بكات و پزیشك نەبێت لە ئەنجامی ئەو كارەی دەیكات خوا نەخواستە هاووڵاتییەك لەناو دەستی گیان لەدەستبدات، ئێوە وەك رۆژنامەنووس هەڵا دەنێنەوە و دەڵێن دەبێ ئیجرائات بەرامبەر ئەو كەسە بكرێت، چونكە پیشەكەی ئەو نەبووە سوو ئیستیفادەی كردووە، ئەمە راستە بۆ هەموو پیشەكانی دیكەش، كەسێك رۆژنامەنووس نەبێت نابێ بەناوی رۆژنامەنووس مامەڵەی لەگەڵ بكرێت، رۆژنامەنووسیش وەك هەموو هاووڵاتیانی دیكە تاكێكی ئەم كۆمەڵگەیە دەكرێ هەڵە و شتی نایاسایی بكات، هەموومان بەخۆشمەوە پێویستە بەرامبەر یاسا ملكەچ بین".\nبا بە ژمارە پێتان بڵێم پێشتر 25%ی داهاتی نەوت بۆ مووچە دەگەڕایەوە، من ناڵێم داهاتی كوردستان لەبەر ئەوەی هەندێكی بۆ كولفەی كۆمپانیاكان دەگەڕێتەوە هەندێك بۆ قەرزەكان دەچێت، هەندێكی بۆ گواستنەوەی نەوت ئەمە هەمووی داهاتە بەڵام كولفەیە، حكومەتی هەرێم ناچارە ئەو پارەیە بداتەوە، لەگەڵ ئەوەش ئێمە هاتین ئەو رێژەیەمان لە 25% بۆ 42% بەرز كردەوە، كە وایە داهاتی زیاتر بۆ گەنجینەی حكومەت دەگەڕێتەوە تەنها بۆ مووچە".\nسەبارەت بە بەشداریكردنی رۆژنامەنووسان لەشەڕی گەندەڵی، مەسرور بارزانی رایگەیاند: "لەوانەیە وابێت، دەبێ ئەم كەمتەرخەمییە لەبەرچاو بگیرێت، لەمەودوا زیاتر سوود لە توانای رۆژنامەنووسان وەربگیرێت، بۆ ئەوەی ئەو بەرنامە چاكسازییە كە حكومەت هەیەتی و ئەو كارانەی دەیكات زیاتر روونبكرێنەوە، منیش دەمەوێت ئێوەی رۆژنامەنووس بەشدارو پشتیوان بن، بۆ ئەوەی بەیەكەوە شەڕی بنبڕكردنی گەندەڵی بكەین، زۆرم پێمخۆشە ئێوەش بەشداربن ئەگەر ئێوە ئامادەیی ئەوەتان هەبێت، ئامانجی ئەم كۆبوونەوەیەش ئەوە بووە كە ئەم پچڕانە نەبێت، هیوادارم ئەم كۆبوونەوەیە بە خاڵێكی ئیجابی وەربگرن، كە ئەم دانیشتنە دەكەین دیارە هەست بەوەكراوە كە بۆشاییەك هەیەو دەمانەوێت ئەو بۆشاییە پڕبكەینەوە، دانیشتنەمان لێرە پێكەوە نیشانەی ئەوەیە نیەتی ئەوەمان هەیە دەمانەوێت زیاتر لێك نزیك بینەوە و سوود لەتواناكانی ئێوەش وەربگرین".\nلە وەڵامی پرسیارێك سەبارەت بە پارەی سیاسییەكان بۆ راگەیاندن، مەسرور بارزانی، ئاماژەی بەوەدا: "بەڕێزێك باسی ئەوەی كرد فڵان و فڵان خاوەن پڕۆژەی میدیایین، راستە من نایبینم هیچ یەكێك لە ئێوە بێلایەن بن، هەر یەكێكتان لەلایەن كەسێك یان لایەنێكی سیاسی پاڵپشتی دەكرێن، بۆیە داوا لەوەزارەتی رۆشنبیری و خۆشتان دەكەم، ئەوانەی لەلایەن لایەنە سیاسییەكان پاڵپشتی دەكرێن دیارن راگەیاندنی فەرمی حزبەكان سەرچاوەی داراییان دیارە لە كوێوە دێت، بەڵام هەقە ئەوانەی سەرچاوەی داراییان دیار نییە با ئەوانیش ئەو راستیە بۆ خەڵك روونبكەنەوە، پێویستە وەزارەتی رۆشنبیری بۆ خەڵك ئاشكرای بكات كە سەرچاوەی دارایی ئەمانە لەكوێ هاتووە، بۆ ئەوەی خەڵكیش بزانێت".\nیاسای كاری رۆژنامەوانی\nسەرۆكی حكومەت، سەبارەت بەكاری رۆژنامەوانی رایگەیاند: "پێویستە یاسای رۆژنامەگەری كە لەكوردستان هەیە رەچاو بكرێت، بۆ ئەوەی هیچ رۆژنامەنووسێك بەدەر لەیاسا كار نەكات و ئەو ئەرك و بەرپرسیاریەتییەی لەسەر شانیەتی جێبەجێی بكات، ئێوە وەك رۆژنامەنووس ئەركی ئەوەتان هەیە هاووڵاتییان ئاگادار بكەنەوە، لەهەمانكاتدا ئەركی ئەوەشتان هەیە خەڵك لەنیشتمان و كوردستان نزیك بكەنەوە، خۆشەویستی وڵات و دەسەڵات تێكەڵ نەكەن، دوو شتی جیاوازن، بەڵام من ئەوەم نەبینیوە، نەمبینیوە ئێوە پڕۆژەیەك پێشكەش بكەن كە هاووڵاتی نیشتمانەكەی خۆی خۆشبوێت، نەمبینیوە كار لەسەر ئەوە بكەن هاووڵاتی شانازی بەمێژووی پڕ سەروەری گەلەكەی بكات كە هەزاران شەهیدو قوربانی داوە، ئەگەر لەدەسەڵات یان لایەن و كەسایەتیەك ناڕازین، مانای ئەوە نییە حوكم بەسەر مێژوودا بدەن و پەلاماری بدەن، پێموانییە لەهیچ وڵاتێك ئەمە قبووڵ بكرێت، بەتایبەتی لەوڵاتی دەوروبەر، ئەوەی ئێوە دەتوانن لە هەرێمی كوردستان ئەنجامی بدەن تەحەداتان دەكەم ئەگەر بتوانن لە هیچ وڵاتێكی دراوسێ بەو جۆرە قسە بكەن، فەرموون بڕۆن لەوڵاتێكی دراوسێ تۆمەت ببەخشنەوە یان ئیهانەی مەرجەعیەت و موقەدەساتی ئەو وڵاتانە بكەن بزانن لێتان قبووڵ دەكەن، كەس لێتان قبووڵ ناكات، كەواتە رادەی ئازادی دەربڕین لە هەرێمی كوردستان بەراورد ناكرێت بەوڵاتانی ناوچەكە، ئازادی رادەربڕین لە هەرێمی كوردستان زۆر لەوە زیاترە كە هەندێك كەس دەیانەوێت پێناسەی بۆ بكەن".\nلەوەڵامی پرسیارێك لەبارەی خراپی رێگاو بازگەكان لەنێوان شارەكانی هەرێمی كوردستان، سەرۆكی حكومەت وتی: "ئەمە 30 ساڵە حوكمڕانی لە هەرێمی كوردستان هەیە، هەموو ئەو كەموكوڕیانەی دەیبینن هی ئەم كابینەیە نییە، دەبوایە لەماوەی ئەم 30 ساڵە ژێرخانێكی ئابووری بەهێز دروست بكرێت، كە پێویست نەبوایە ئێستا ئێمە باسی ئەو كێشانە بكەین، منیش پێم خۆشبوو لە حكومەتێكدا حوكمڕانی بكەم كە هەموو شت زۆر باش بوایە و ئیشی زیاترم كردبا، بەڵام ناكرێ ئەوەی خراپ كراوە هەمووی رووبەڕووی ئەم كابینەیە بكرێتەوە، منیش خۆزگەم دەخواست هیچ بازگەیەك لە هەرێمی كوردستان نەبوایە، بەڵام ئەوە لەبەر ئەوە نییە تەنها لەبەر ئەوەی لەنێوان هەولێر و سلێمانی هەبن، لەنێوان هەولێر و دهۆكیش هەیە لەنێوان هەموو شارەكانی كوردستان بازگە هەن، ئەمەش لەبەرئەوەی هێشتا مەترسی تیرۆر لەسەر كوردستان ماوە، هێشتا شانە نوستووەكانی داعش و تیرۆرستان لەلایەن هێزە ئەمنییەكان دەستگیر دەكرێن، ماددە هۆشبەرەكان لەم شار بۆ ئەو شار هاوردە دەكرێن، كە ئەمە دەبن بە مەترسی گەورەتر لەسەر كۆمەڵگەی ئێمە، بازگەكان بۆ ئەوە نییە سنوورەكانی ئیداری ئەم پارێزگا لەگەڵ ئەو پارێزگا لە یەكتر جیا بكاتەوە، بەڵكو بۆ ئەوەیە ئەم مەترسیانە بڕەوێننەوە، هیوادرم رۆژێك بێت هیچ مەترسییەك لە هەرێمی كوردستان نەمێنێت و بازگەكان هەڵبگیرێن، سەرەڕای ئەوەش دەبێ پێداچوونەوەیەكی جددی بكرێت، كە بە هیچ شێوەیەك بازگەكان رەنگدانەوەی دوو ئیدارەییان پێوە دیار نەبێت".\nوڵاتانی دراوسێ بە تەنیا ناتوانن ئەوە بكەن ئەگەر یارمەتیان نەدرێت، ئەو درۆنانە لەكوێوە دێن؟ لەلایەن توركیاوە بۆردومانی ناوچەكانی هەرێمی كوردستان دەكرێت بە حیساب پەكەكەی لێیە، ئەگەر پەكەكە خەمی هەرێمی كوردستانیەتی و دەزانێت توركیا ئەوان وەك بیانوو بەكاردێنێت بۆ پەلاماردانی هەرێمی كوردستان بۆ ئەو بیانووە نابڕن و شوێنەكان چۆڵ ناكەن\nمەسرور بارزانی، لە وەڵامی پرسیاری رۆژنامەنووسێك لەبارەی زیندانیانی سیاسی وتی: "خۆم لەگەڵ ئەوە نیم هیچ كەسێك لەسەر بیروباوەڕی سیاسی بگیرێت، بەڵام سوو ئیستیفادە كردن لەپیشەی رۆژنامەنووسی یان سیاسەت یان هەر پیشەیەكی تر نابێ قبووڵ بكرێت، كەسێك بیەوێت خزمەتی وڵاتەكەی بكات و بەئازادی رادەربڕێت هەقی خۆیەتی، بەڵام سوو ئیستیفادەكرن لە پیشەكەی بۆ مەرام و ئامانجی دیكە، ئەمە كاری یاساو دادگایە، باوەڕ بكەن خۆم حوكمم بەسەر هیچ كەس نەداوە، لەگەڵ ئەوەش نیم هیچ دەسەڵاتێكی سیاسی مافی ئەوەی هەبێت حوكم بەسەر هیچ كەسێكدا بدات، ئەگەر ئێوە كێشەتان لەگەڵ دادگا هەیە رەخنەكان ئاراستەی دادگا بكەن نەك حكومەت، من متمانەم بە دادگاكانی خۆمان هەیە و رێزیان دەگرم، ئەگەر دادگا بڕیارێك بدات ئەركی حكومەتە جێبەجێی بكات".\nمەسرور بارزانی: میدیای سێبەرم نییە\nدەربارەی كاری میدیای سێبەر، سەرۆكی حكومەتی هەرێمی كوردستان رایگەیاند: "باسی ئەوە كرا كە من میدیای سێبەرم هەیە، من هیچ میدیای سێبەرم نییە، بەهیچ شێوەیەكیش پاڵپشتی میدیایەكی سێبەری واناكەم پەلاماری خەڵك بدات، دووپاتیدەكەمەوە هەقە وەزارەتی رۆشنبیری سەرچاوەی داهاتی هەموو دەزگاكانی راگەیاندن بۆ خەڵك ئاشكرا بكات، بۆئەوەی دیاربێت لە كوێوە پشتیوانی دەكرێن و لە كوێ ئاراستە دەكرێن".\nلەوەڵامی هەندێك لە رۆژنامەنووسان كە دەڵێن "خەڵك بێئومێدە و رۆژانە وڵاتانی دراوسێ بۆردومانی ناوچە سنوورییەكانی هەرێمی كوردستان دەكرێت"، مەسرور بارزانی، ئەوەی خستەڕوو: "ئەوە راستە، بەڵام دەبێ بپرسین خەڵك نائومێدە یان نائومێد كراوە، یان هەوڵی نائومێدكردنی خەڵك دەدرێت، ئەمە دوو شتی جیاوازن، بەداخەوە من دەبینم لەجیاتی هەوڵی بەرزكردنەوەی مۆڕاڵی خەڵك بدرێت، بە بەرنامەیەكی رێكخراو هەوڵی دابەزاندنی مۆڕاڵی خەڵك دەدرێت، كێشەی بچووك زۆر گەورە دەكرێن و دەستكەوتەكان بەبێ نرخ پێشان دەدرێن، كە پەلاماری هەرێمی كوردستان دەدرێت خەتای حكومەتی هەرێم نییە، ئەگەر خوێندنەوەیەكی قوڵی سیاسی و ستراتیژی بۆ دۆخی ناوچەكە بكەن، راستە لەناوچەیەكی زۆر قەیراناویی و ناخۆشداین، قەزیەی كورد هێشتا چارەسەر نەبووە، هێشتا لەگەڵ حكومەتی عێراق نەگەیشتووینەتە چارەسەر لەگەڵ وڵاتانی دراوسێ كێشە هەیە، هەندێك لایەن لەجیاتی هاوكاریكردنی كیانی هەرێمی كوردستان وەك كیانێكی دانپێدانراوی یاسایی بكەن، بەداخەوە هەوڵی تێكدانی دەدەن، دەستی هەندێك لایەنی سیاسیشی تێدایە، وڵاتانی دراوسێ بە تەنیا ناتوانن ئەوە بكەن ئەگەر یارمەتیان نەدرێت، ئەو درۆنانە لەكوێوە دێن؟ لەلایەن توركیاوە بۆردومانی ناوچەكانی هەرێمی كوردستان دەكرێت بەحیساب پەكەكەی لێیە، ئەگەر پەكەكە خەمی هەرێمی كوردستانیەتی و دەزانێت توركیا ئەوان وەك بیانوو بەكاردێنێت بۆ پەلاماردانی هەرێمی كوردستان بۆ ئەو بیانووە نابڕن و شوێنەكان چۆڵ ناكەن، بەڵام بەداخەوە هەندێك لە راگەیاندنەكانی خۆمان كە دێن باسی ئەوە دەكەن لەجیاتی راستی بابەتەكە بۆ خەڵك باس بكەن، لایەنگری دەكەن و ناتوانن خۆتان لەوە دەرباز بكەن، ئەگەر پەكەكە نەبێ توركیا هیچ بیانووێكی نابێ بۆردومانی هەرێمی كوردستان بكات، هەموو ئەو بۆردومانانەی دەكرێنە سەر هەرێمی كوردستان دروستكراون، بەهیچ شێوەیەك هەرێمی كوردستان نەبووەتە پەناگە بۆ دروستكردنی مەترسی لەسەر شوێنێكی دیكە بەتایبەتی دراوسێكانی، بەڵام كەس ناڵێ لەخۆڕایی بۆردومانت دەكەم، بەڵكو دەبێ بیانوێك بدۆزێتەوە، وەك بینیمان لە بۆردومانكردنی هەولێر چەندین تۆمەت خرانە پاڵ هەرێمی كوردستان، هیچ بەڵگەیەكیش نەخرایەڕوو كە راستی و دروستی ئەو تۆمەتانە پشتڕاست بكاتەوە ئەسڵ و ئەساسی نەبوو، هەرێمی كوردستان نەبووەتە شوێنێك بۆ دروستكردنی مەترسی لەسەر وڵاتانی دراوسێ، هەروەها لە عێراق هەندێك هێزی لەیاسا دەرچوو بەدرۆن و مووشەك بۆردومانی هەرێمی كوردستان دەكەن، ئەگەر باوەڕیان بە پێكەوەژیان و بنەماكانی دەستوور هەبێت نایەن بەبێ بڕیاری حكومەتی فیدراڵ ناوە ناوە بۆردومانی هەرێمی كوردستان بكەن، ئێمە بەپێی توانا رووبەڕووی هەڕەشەكان بووینەتەوە، ئێمە نە لەگەڵ شەڕین نە دەمانەوێت شەڕ لە ناوچەكە هەبێت، دەمانەوێت چۆن ئێمە رێزی دەوروبەر دەگرین ئەوانیش رێز لە هەرێمی كوردستان بگرن".\nدەبێت سیستەم رێكبخەین\nمەسرور بارزانی لەوەڵامی پرسیارێكی دیكەدا وتی: "باوەڕناكەم ئەو بێئومێدییە هەبێت ئێمەش خەڵك دەبینین، راستە كەموكوڕی هەیە و تموحی ئێمە زۆر لەوە زیاترە و دەمانەوێت خزمەتێكی زیاتری خەڵكی خۆمان بكەین، بەو ئیمكانیەتەی لەبەر دەستە و ئەو هەموو ساڵەی رابردوو نابێ وا سەیر بكرێت كە ئێمە لێی بەرپرسین لەو قەیران و گرفتانەی كە تووشی خەڵك بوونە، سەرەڕای ئەوەش بەرنامەمان هەبووە و كارمان لەسەر كردووە، بەڵام هەنێك لەو هەنگاوو چاكسازییەی گرتوومانەتە بەر رەنگە ماوەیەكی دیكە ئەنجامەكەی دەربكەوێت، دروستكردنی ژێرخانێكی ئابووری دروستكردنی بینایەك نییە ئێوە بەچاو بیبینن، دوای ماوەیەكی دیكە ئێوە دەبینن ئێمە چیمان كردووە لە كەرتی كشتوكاڵ و پیشەسازی و ریفۆرم".\nلەبارەی پرۆسەی چاكسازی و رووبەڕووبوونەوەی گەندەڵكاران، سەرۆكی حكومەتی هەرێمی كوردستان وتی: "چاكسازی تەنها سزادانی گەندەڵكاران نییە، چاكسازی لە سیستەم دەكرێت نەك تەنیا لەخەڵك، ئەگەر سیستمێك هەبێ و هەركەسێك بێت بتوانێت بەردەوام بێت لەگەندەڵی ئەوە هەرگیز گەندەڵی كۆتایی نایەت، دەبێ سیستمەكە وا رێكبخرێتەوە كە دەرفەتی گەندەڵی تێدا نەمێنێت، ئێمە میكانیزمان هەیە بۆ چاكسازی و ریفۆرم لەسیستمەكە، ئەوەی تر بۆ دادگا دەمێنێتەوە، هەر كەسێك سكاڵای لەسەر گەندەڵی فڵان و فڵان كەس هەیە با پێشكەشی دادگای بكات با دادگا بە ئەركی خۆی هەڵسێ و ئیجرائات بكات، بەڵام سەبارەت بە حكومەت ئێمە دەمانەوێت چاكسازی لە سیستەم و ژێرخانی ئیدارەدا بكەین، كە چۆن بتوانین رێگری لە گەندەڵی و بەهەدەردانی سامانی گشتی بكەین".\nئەمە 30 ساڵە حوكمڕانی لە هەرێمی كوردستان هەیە، هەموو ئەو كەموكوڕیانەی دەیبینن هی ئەم كابینەیە نییە، دەبوایە لەماوەی ئەم 30 ساڵە ژێرخانێكی ئابووری بەهێز دروست بكرێت...بەڵام ناكرێ ئەوەی خراپ كراوە هەمووی رووبەڕووی ئەم كابینەیە بكرێتەوە\nدۆسیەی نەوتی هەرێم\nسەبارەت بەدۆسیەی نەوت لەهەرێمی كوردستان، مەسرور بارزانی، ئاماژەی بەوەدا: "ئێوە پرسیارتان لە هەموو شت كردووە و ئێمەش وەڵامان داونەتەوە، بەڵام ئەگەر بە كورتیش بێت جارێكی دیكە لێرە باسی دەكەم، جێی سەرنج و پێكەنینە كە دەوترێت خەڵك بە بڕیاری دادگای فیدراڵی دژی هەرێمی كوردستان دڵخۆشن یان بەهۆی نەوتەوە هەرێم قەرزدار بووە، دەوترێ پێشتر حكومەتی فیدراڵی بودجەی بۆ هەرێمی كوردستان هاتووە و بەهۆی هەناردەكردنی نەوت بڕاوە، لە نووسینی دەستوور خۆم یەكێك بووم لەو شاندەی لە بەغدا بووین لەنووسینەوەی دەستوور بەشداربووین، یەكێك لەخاڵە گرنگەكان ئەوەیە كە ئەو سامانە سروشتییەی لە هەرێمی كوردستان هەیە لە خزمەتی خەڵك بەكاربهێنرێت، ئەگەر سەیر بكەن تاساڵی 2003 هەرچی سەروەت و سامانی سروشتی هەرێمی كوردستان بووە دزراوە و بڕدراوە، داهاتەكەی دراوە بە بۆمب وڵاتەكەی ئێمەیان پێ خابوور كردووە، سەروەت و سامانی ئێمە دژی هاووڵاتیانمان بەكارهێنراوە، كراوە بە چەك و كیمیایی و ئەو هەموو تاوانە دەرهەق بەگەلی كورد كراوە.\nسەبارەت بەنەوتی كەركووك مەسرور بارزانی وتی :"ئەگەر ئێوە نەوتی كەركووك بە نەوتی كوردستان بزانن، كە من پێموایە كەركووك بەشێكە لەكوردستان و ئەو نەوتەی چەندین ساڵ لەوێ بڕدراوە، دەبوایە بۆ ئاوەدانی كوردستان و هەموو عێراق بەكاربهێنرێت، بەڵام بەشی كوردستان لەو داهات و سەروەت و سامانە چی بووە؟ جگە لە وێرانكاری و ئەنفالكردن و ئەو هەموو تاوانكارییەی دژی هەرێمی كوردستان كراوە، لە نووسینەوەی دەستوور ئێمە ویستمان ئەو مافە بۆ خەڵكی كوردستان بگەڕێتەوە، هەوڵدرا یاسای نەوت و غاز لە حكومەتی فیدراڵی پەسەند بكرێت، ساڵی 2007 رەشنووسێك ئامادەكرا بۆ ئەوەی یاسای نەوت و غاز دروست بكرێت، بەڵام حكومەتی عێراقی نەهاتە پێشەوەو ئەو یاسایە نەچووە پەرلەمان، ئەگەر ئەوە هەبوایە ئێمە لە چوارچێوەی ئەو یاسایە رەفتارمان دەكرد، دواتر بەپێی دەستوور یاسای نەوت و غاز لەپەرلەمانی كوردستان پەسند كرا، هەرچی لە هەرێمی كوردستان ئەنجامدراوە بەپێی ئەو یاسایە بووە، ئێمە یاسای نەوت و غازمان هەبووە، بەڵام تائێستاش حكومەتی فیدراڵی ئەو یاسایەی نییە، ئەوكاتە لێكتێگەیشتن لەنێوان حكومەتی فیدراڵی و حكومەتی هەرێم هەبوو تا یاسای نەوت و گاز لەپەرلەمانی عێراق پەسند دەكرێ، حكومەتی هەرێم دەتوانێت كاری خۆی بكات، ئێستا دادگای فیدراڵی پەنا دەباتەبەر یاسایەك كە لەساڵی 1976 بۆ حكومەتێكی مەركەزی نووسراوە، دوای ئەوە عێراق گۆڕانكاری بەسەرداهاتووە لەحكومەتێكی دیكتاتۆری بووەتە حكومەتێكی فیدراڵی، بەڵام ئایا ئەو یاسایەی لەساڵی 1976 نووسراوە رەنگدانەوەی دەستووری عێراقە؟ بەهیچ شێوەیەك وا نییە، حكومەتی عێراق یاسای نییە، جگە لەوە كە دەوترێت حكومەتی فیدراڵ بەهۆی هەناردەكردنی نەوتی هەرێم بودجە بۆ هەرێمی كوردستان نانێرێت راست نییە، ساڵی 2014 یەك بەرمیل نەوت هەناردە نەدەكرا كە بودجەی هەرێمی كوردستان بڕدرا، ئەگەر پێیانوایە هۆكارەکە نەوتی كوردستانە ئەوكاتە هیچ نەوتێك هەناردە نەدەكرا، دوای بڕینی بودجەی هەرێم بۆ چارەسەركردنی قەیرانی دارایی و ئابووری بڕیاری هەناردەكردنی نەوتی دا، كۆمپانیاكانیان بەپێی ئەو یاسایەی لە پەرلەمانی كوردستان دەركرا هێنایە كوردستان و دوای ئەوە نەوتی هەرێمی كوردستان هەناردەی دەرەوە كرا، دوای ئەوەش رێككەوتنی تر كراوە جار بەجار بودجە بۆ هەرێم هاتووە، بەڵام بڕینی بودجە بە هیچ شێوەیەك پەیوەندیدار نەبووە بەوە، چونكە دوای بڕینی بودجە هەرێم نەوتی هەناردە كردووە، ئینجا خەڵك پێی خۆشە دادگای بەناو فیدراڵی ئەو بڕیارەی دەركردووە، ئێمە دژی بڕیاری دادگای فیدراڵی نین، بەڵام كوا دادگای فیدراڵی لەعێراق، لەدەستوور هاتووە دەبێ دادگای فیدراڵی بەپێی ئەو رێكارانە دروستبكرێ و كارا بكرێت، كام دادگای فیدراڵی لەعێراق بەپێی دەستوور دروستكراوە، ئەم دادگایە لەسەردەمی برێمەر هەبووە و تائێستا بەردەوامە، بەڵام بەهیچ شێوەیەك بەپێی ماددەی دەستووری دروست نەكراوە، تائێستا دادگای فیدراڵی كە بگونجێت لەگەڵ دەستوور لەعێراق بوونی نییە، ئێمە دژی دادگای فیدراڵی نین، بەڵام حكومەتی عێراق دادگای فیدراڵی نییە، بەڵكو دادگایەكە بەناوی فیدراڵی ئیشوكارەكان دەكات، ئەگەر هەشبێت هیچ دادگایەكی فیدراڵی ماددەیەكی دەستووری هەموار بكاتەوە، بەبێ ئەوەی ئەو ماددە دەستوورییە بچێتە ریفراندۆم، دەستوور بە ریفراندۆم هەموار دەكرێتەوە نەك بە بڕیاری دادگا، هەڵوێشتی هەرێمی كوردستان دیار بوو، هەر چوار سەرۆكایەتی بڕیارەكەیان رەتكردووەتەوە، چونكە نا یاساییە و سیاسیی بووە و لایەنێكی سیاسیی لە پشت بڕیارەكە بووە، ئەم هەموو ساڵە بۆچی تا ئەمساڵ هەڵبژاردنەكان كران و هاوپەیمانیەتی سیاسی كرا ئەو بڕیارە كارا نەكرا، هۆكارەكە چی بوو، ئەگەر هۆكارێكی سیاسی لە پشت بڕیارەكە بووبێت دەبێ وەكو خۆی باس بكرێت، ئینجا كە خەڵك بڕیارەكەی پێخۆشە چی، هەرێمی كوردستان وەكو عێراقی لێبێت؟ وەكو كام شاری عێراق؟ تكایە پێم بڵێن كام شاری عێراق لە هەولێر و سلێمانی و دهۆك خۆشترە؟ كام خزمەتگوزاری عێراق لەهی هەرێمی كوردستان باشترە؟ 95%ی داهاتی عێراق بەدەستی حكومەتی فیدراڵییەوەیە ئەگەر بەو داهاتە نەیانتوانی بێت خزمەتگوزاری بكەن، كە هێشتا ئاوی خواردنەوەو بابەتی تەندروستی و پەروەردە ئەگەر بەراوردی بكەیت بەهەرێمی كوردستان لە قۆناغێكی زۆر پاشكەوتوودایە و ئێمە زۆر لە پێشترین بە 5%ی داهاتی عێراق ئێمە ئەوەمان كردووە، بە هەموو كەموكوڕییەكان كوردستان بووەتە پەناگەی ملیۆنان مرۆڤ كە شوێنەكانی دیكەی عێراق بەهۆی قەیرانی ئابووری و ئەمنی هاتوونەتە هەرێمی كوردستان و بەشوێنێكی ئارامیان بینیوە بۆیە هاتوونەتە ئێرە".\nئێوە وەك رۆژنامەنووس ئەركی ئەوەتان هەیە هاووڵاتییان ئاگادار بكەنەوە، لەهەمانكاتدا ئەركی ئەوەشتان هەیە خەڵك لە نیشتمان و كوردستان نزیك بكەنەوە، خۆشەویستی وڵات و دەسەڵات تێكەڵ نەكەن، دوو شتی جیاوازن\nسەبارەت بەدۆسیەی نەوت و غاز\nسەرۆكی حكومەتی هەرێم وتی :"حكومەتی عێراق 12 ملیار دۆلاری داناوە بۆ لێگەڕان و پێشخستن و دەرهێنانی نەوت كە لەسەر بودجەی نەوت حیساب نییە، بەڵكو لە بودجەی سیادی عێراق تەرخانكراوە، بە هیچ شێوەیەك ناچێتە سەر كولفەی دەرهێنانی نەوت، ئەگەر ئەوە حیساب بكرێت كولفەكە زیاترە، دووەم كێڵگەكانی نەوت لە شوێنێك بۆ شوێنێكی دیكە جیاوازییان هەیە لەهەندێك شوێن ئاسانترە و لە هەندێك شوێن زەحمەتترە، سێیەم كۆمپانیای سۆمۆ كە بە حیساب كۆمپانیای بەرپرسە لەدەرهێنان و فرۆشتنی نەوتی عێراقی كۆمپانیایەكە لە سەردەمی رژێمی بەعس دروستكراوە و تاكو ئێستا گۆڕانكاری بەسەردا نەهاتووە بە هیچ شێوەیەك رەنگدانەوەی حكومەتێكی فیدراڵی پێوە دیار نییە، ئەگەر سۆمۆ گۆڕانكاری بە ستراكچەرەكەی دا بكرێت و بۆ كۆمپانیایەكی فیدراڵی و جێگری سەرۆكی سۆمۆ ببێت بەكەسێكی خەڵكی كوردستان و مافی ڤیتۆی هەبێت لەسەر بڕیارەكان بۆ ئەو نەوتەی لەهەرێمی كوردستان دەفرۆشرێت، وەكو هی عێراقی لێبێت كە چۆن و بەچەند دەیفرۆشن، هەروەها لە یاسای نەوت و غازی هەرێم باسی ئەوە كراوە هەرێم دوو كۆمپانیا دروست بكات كۆمپانیانی نیشتمانی، كۆمپانیانی فرۆشتنی نەوت، كە كۆمۆ ناونراوە و هاوشێوەی سۆمۆ بێت و لەگەڵ سۆمۆ ئیش بكات بۆ هەناردەكردنی نەوت، سۆمۆ هاتووە هەر كەسێك نەوتی كوردستان بكڕێت هەڕەشەیان لێكردووە و پێیان وتون ئێوە هەقی كڕینی نەوتی كوردستانتان نییە بە نایاسایی لەقەڵەمی داوە، كۆمپانیایەك ئەو حەقە بە خۆی دەدات كە بڕیار لەسەر نەوتی هەرێمی كوردستان بدات، ئەمە وایكرد كڕیارەكان بێن بەوەزارەتی سامانە سرووشتییەكانی هەرێم بڵێن نەوتی ئێوە مەترسی لەسەرە، لەبەر ئەوە دەبێ بەنرخێكی هەرزانتر پێمان بفرۆشن ئەگەرنا ئێمە ناتوانین بیكڕین، كەواتە هۆكارێك بۆ هەرزانتر فرۆشتنی نەوتی كوردستان خودی كۆمپانیای سۆمۆیە، دواتریش هاتووە رەخنەی لە هەرێمی كوردستان گرتووە و دەڵێ نەوتی ئێوە هەرزانتر فرۆشراوە، لەم كابینەیە ئێمە هاتین بانگی هەموو كڕیارەكانی نەوتمان كرد، پێمان وتن بەو داشكاندنەی كە بەئێوە دراوە، ئێمە چیتر ئەوە قبووڵ ناكەین، دەبێ ئەو نرخە كەم بكرێتەوە، لەهەر بەرمیل نەوتێك 3 تا 4 دۆلارمان بۆ خەزێنەی حكومەت گێڕاوەتەوە، ئەگەر ئەو هەڕەشانەی سۆمۆ نەبێت ئەو جیاوازییە لە نرخی هەرێم لەگەڵ عێراق نابێت، كە بەردەوام ئەو هەڕەشانە لەسەر كۆمپانیاكانی كڕیاری نەوتی هەرێمی كوردستانن، با بە ژمارە پێتان بڵێم پێشتر 25% داهاتی نەوت بۆ مووچە دەگەڕایەوە، من ناڵێم داهاتی كوردستان لەبەرئەوەی هەندێكی بۆ كولفەی كۆمپانیاكان دەگەڕێتەوە هەندێك بۆ قەرزەكان دەچێت، هەندێكی بۆ گواستنەوەی نەوت ئەمە هەمووی داهاتە بەڵام كولفەیە حكومەتی هەرێم ناچارە ئەو پارەیە بداتەوە، لەگەڵ ئەوەش ئێمە هاتین ئەو رێژەیەمان لە 25% بۆ 42% بەرز كردەوە، كە وایە داهاتی زیاتر بۆ گەنجینەی حكومەت دەگەڕێتەوە تەنها بۆ مووچە".\nسەبارەت بەزۆری ژمارەی مووچەخۆران لەهەرێمی كوردستان مەسرور بارازانی، وتی: "پرسیار ئەوەیە بۆچی ئەوەندە مووچەخۆرمان هەیە؟ من حەزدەكەم ئەو پرسیارە لە 30 ساڵی رابردوو بكەن، لەجیاتی ئەوەی هەلی كار بۆ خەڵك دروست بكرێت كە ئەو هەموو فشارە نەخرێتە سەر حكومەتی هەرێم بۆ دامەزراندن، تەنیا ئەوە كراوە كە خەڵك لە حكومەت دابمەزرێت هەر نەوەیەك هاتووە ئەو قوتابیانەی لە زانكۆ دەرچوونە چاویان لەوە بووە كە حكومەتی هەرێم دایانبمەزرێنێت رێژەی مووچەخۆر زیاد بوو، مووچەخۆرو فەرمانبەر دوو شتی جیاوازن كە بەداخەوە من نەمبینی لە راگەیاندنەكان ئاماژەی پێبكرێت لە جیاوازی نێوان حكومەتی هەرێم و حكومەتی فیدراڵ، حكومەتی عێراقیش رێژەی مووچەخۆری زۆرە، بەڵام ئەوان چیان كردووە هاتوون جیایان كردووەتەوە شەهیدانە، پەككەوتووان، زیندانی سیاسیی لەمیزانیەی سیاسی پێیان دەدەن، تەنها مووچەی فەرمانبەران بەناوی مووچە دەدرێت، لەكوردستان هەموویان مووچەخۆرن بەفەرمانبەر و زیندانی سیاسی و شەهیدانەو پەككەوتووان، بۆیە لەهەرێمی كوردستان ژمارەكە زۆرە، بەڵام دیسان ئێمە بەردەوام بین لەسەر ئەوەی ژمارەی مووچەخۆر زیاتر بكەین یان هەلی كار بۆ خەڵك دروستبكەین، بۆ ئەوەی حكومەت لە دوای توانای خەڵك بگەڕێت، كێ بەتوانایە بێتە ناو حكومەت، نەك خەڵك هیچ توانای نەبێت بكرێت بە مووچەخۆر، ئەمە لە روانگەی ئابوورییەوە كارێكی هەڵەیە كە حكومەت تەنها شوێنی دامەزراندن بێت، دەبێ هەلی كار دروستبكرێت و كەرتی تایبەت پەرەی پێبدرێت، شتی وا دروستبكرێت كە حكومەت مەمنون بێت خەڵك ئیشی بۆ بكات، هێندە هەلی كار زیاد بكرێت مووچەی لە كەرتی تایبەت زیاتر بێت هەوڵبدات لە كەرتی تایبەت ئیش بكات نەك لە حكومەت، بەڵام ئەمە خەتای ئەو كابینەیە نییە ئێستا خەریكی ئەوەین بیگۆڕین گرنگی زیاتر بە كەرتی تایبەت بدەین و هەلی كاری زیاتر بڕەخسێنین، ئەوكاتە خەڵك لەجیاتی بێت لە حكومەت بە ملیۆنێك یان دوو ملیۆن ئیش بكات با بچێت لە كەرتی تایبەت بە 5 ملیۆن ئیش بكات، بەو شێوە داهاتی حكومەتیش زیاتر دەبێت و فشار لەسەر حكومەت كەمتر دەبێت هەروەها لەكەرتی تایبەت باجی زیاتر بە حكومەت دەدرێت كەواتا داهاتی حكومەت زیاتر دەبێت، ئەم پرۆسەیە بە رۆژێك و دوو رۆژ ناكرێت، بەڵام پرۆسەیە و كاری لەسەر دەكەین".\nلەوەڵامی ئەوەی كە دەوترێت سەرۆكی حكومەت جیاوازی لەنێوان شارەكان كردووە، مەسرور بارزانی رایگەیاند: "بەهیچ شێوەیەك ئەوە وانییە، من لەو رۆژەی كە سوێندم خواردووە وتوومە دەبێ سەرۆكی حكومەتێك بم لەزاخۆ تاوەكو كەلار و خانەقین حوكمڕانی بكات، هەروەها جێگری سەرۆكی حكومەتیش، جێگری سەرۆكی حكومەت بێت لە زاخۆ تا خانەقین، بەهیچ شێوەیەك جیاوازی نەبێت و رەنگدانەوەی دوو ئیدارەیی نەبێت، ئەوە شتە ناخۆشەكانی پێشترە تائێستا ماوە، هەرچەند هەوڵیش دەدرێت، بەڵام رێگری هەیە بۆ ئەوەی ئەو سنوورە خاوبێتەوە، ئەگینا من حەز دەكەم لەهەموو كوردستان وەكو یەك حوكمڕانی تێدا بكرێت، بەڵام تەداخولاتی سیاسی لە حوكمڕانیدا تائێستا ئەو كێشەی هێشتووەتەوە، بەڵام مانای ئەوە نییە ئیشی لەسەر ناكرێت، ئیشی لەسەر دەكرێت و ئومێد دەكەم رۆژێك دابێت ئەو هەڵە تێگەیشتنە بڕەوێنینەوە".\nسەبارەت بەنەمانی پارە لەبانكەكانی سلێمانی\nمەسرور بارزانی وتی:"ئەم قسەیە زۆر كرا، راست نییە، سلێمانی بە موڵكی هیچ لایەنێك نازانم، تا گەمارۆی ئابووری بخرێتەسەر، هەولێر و دهۆك بەموڵكی هیچ لایەنێك نازانم، تا بڵێم لەبەر ئەو لایەنە یارمەتی دەدەم، كوردستان هی هەموومانە، هەموومان خاوەنی ئەم كوردستانەین، دەبێت بەم جۆرەش كاربكەین. بە هیچ شێوەیەك فشار نەخراوەتە سەر سلێمانی، سەرچاوەی داهاتی هەرێمی كوردستان سێ شتە، لەعێراقەوە دێت، یاخود لە نەوت و سەرچاوە نانەوتییەكانەوە دێت، داهاتی ناوخۆی هەر پارێزگایەك جیاوازە، هەندێك پارێزگا زیادی كردووە و هەیە زیادی نەكردووە، لەسلێمانی داهاتی نانەوتی وەك پێویست كۆنەكراوەتەوە و نەگەڕاوەتەوە بۆ حكومەت،كە دەبوایە ئەو كورتهێنانە پڕ بكرێتەوە.\nسەبارەت بەنرخی نەوت مەسرور بارزانی وتی :"نرخی نەوت راستە هەڵكشاوە، بەڵام پێشتر بەشی مووچە و بودجەی نەكردووە، حكومەتی عێراق لە 29 مانگی رابردوو تەنیا 13 مانگ پارەی ناردووە. هەرێمی كوردستان تەنیا حكومەت نییە، هاووڵاتیانی كوردستانیشە، ئێوە بەرگریتان لەمافی هاووڵاتیان كردووە بەرامبەر بەحكومەتی فیدراڵی، حكومەت بێ هاووڵاتی نرخی چییە، ئەگەر ئێوە پشتیوانی حكومەت و هاووڵاتی نەبن، كێ پشتیوانییەتی. دەبێت ئێوە پشتیوانی هاووڵاتیان و حكومەتی هەرێم بن بۆ ئەوەی داكۆكی لەمافە پێشێلكراوەكانمان بكەین. دەبوایە ئاراستەی رەخنەتان بەرامبەر بە حكومەتی فیدراڵی بێت، نەك حكومەتی هەرێم. داواكاری یاسایی و سیاسیی و داراییمان كردووە، كە پێشێلی مافی دەستووریمان كردووە، دەبێت بەیەكەوە بەرگری بكەن و پشتیوانی بكەین، ئێمە هیچ جۆرە جیاوازییەكمان نەكردووە، دوای ئەوەی هەستمان كردووە، داهاتی زیاترمان لەبەردەستە، لەگەڵ بەرپرسانی ئیداری سلێمانی و هەڵەبجە كۆبووینەوە و بڕیارمان داوە هەرچی داهات هەیە تەرخان بكرێت، بۆ مووچە، راستە دواكەوتووە، بەڵام هەبووە، ئێوە پێویستە وەك خۆیان شتەكان بە خەڵك بگەیەنن، حەز دەكەم بیر لەوە بكەینەوە لە رابردوو چیمان بەسەرهات، دوای چەند مانگێك لە پێكهێنانی حكومەت كۆرۆنا هات، جووڵە وەستا، بەغدا ناردنی پارەی راگرت، داهاتی نەوت بووە سفر، ئێمە بەچاكسازیی و كەمكردنەوەی خەرجیی بەردەوامیمان دا بەكارەكان، خەرجی حكومەت لە 200 ملیۆن دۆلارەوە كەمكرایەوە بۆ 30 ملیۆن دۆلار، داهاتی ناوخۆمان زیاد كرد، توانیمان تەنیا بەوە، لە 79%ی مووچە دابین بكەین، تەنیا ئەوەمان پێكرا، دەبوایە بەغدا هاوكاریمان بكات، بەڵام نەیكرد، ملیۆنێك ئاوارە و پەنابەر لەكوردستان هەن، دەبوایە لەخەرجی سیادی عێراق پشكیان بۆ تەرخان بكرێت، بەڵام هیچیان بۆ نەدراوە، ساڵانە زیاتر لە ملیارێك و نیو دۆلار بۆ خەرجی ئاوارە و پەنابەران و كەمپەكانە. بەدەیان هەزار قوتابی لەشوێنەكانی دیكەی عێراقەوە هاتوون ئێمە پێداویستیان بۆ دابین دەكەین و بوونەتە بار بەسەرمانەوە و حكومەتی عێراق هیچی نەكردووە.\nسەبارەت بە پشكی بەرپرسان و پڕۆژەكان سەرۆكی حكومەت وتی : "پێم خۆشە نموونەم بۆ بنێرن و هەر پڕۆژەیەك داوای پشكیان لێكرد، با بێت من رووبەڕووی یاسایان دەكەمەوە، دەوترێت قاچاغچێتی زیادی كردووە، راستە، بەڵام لە هەموو سنوورەكان وەك یەك نییە. من داوام كرد، ئێستاش داوا دەكەم، وەزارەتی ناوخۆ و پێشمەرگە هێزی هاوبەش دروست بكەن و یەكەمجار لە بادینانەوە دەستپێبكەن، ئینجا بچنە شوێنەكانی دیكە بۆ ئەوەی رێگری لەو قاچاغچێتییە بكەن و ئێستاش سوورم لەسەر ناردنی ئەو هێزانە. نامەوێت بچمە ناو ئەو وردەكارییە، بەڵام سیاسەتی حكومەت ئەوە نەبووە، رێگری نەكرێت، بەڵام كە هەوڵەكە دراوە، وتراوە ئەوە بكرێت شەڕ دەبێت، ئێستا خەریكین رێگەیەك دەدۆزینەوە بۆ كۆنترۆڵكردنی ئەو بابەتە، من نامەوێت كێشە قووڵتر بكرێت و دەمەوێت چارەسەری كێشەكە بكرێت.\nمەسرور بارزانی وتیشی: "دەوترێت لە بوارەكانی كۆمەڵایەتی و پەیوەندییەكان پاشەكشێ كراوە، ئەمە بە رەهایی نابێت، دەبێت داتاو پێوەر هەبێت بۆ هەڵسەنگاندنی حكومەت و بزانین پاشەكشەی كردووە یان پێشكەوتووە.\nسەبارەت بە رێگری لەپەیامنێران، مەسرور بارزانی وتی :"من لەگەڵ ئەوە نیم، ئاگاداریش نیم، سیاسەتی حكومەت نەبووە، رێگری لە هیچ پەیامنێرێك بكات، بە راگەیاندنی دەسەڵات و دەرەوەی دەسەڵات، هەندێك كات كێشەیەك بووە، یان لە شەڕی داعشدا دەچوون لایڤیان دەكرد، ئەمە لایەنی ئەمنیی پێی خۆش نییە، رەنگە مەترسی دیكەی بەدواوە بێت، ئەم شتانە نابێت راستەوخۆ باس بكرێن، رێگری لەوە ناكرێت بە رێگری لەئازادی رادەربڕین و رووماڵی هەواڵ پێناسە بكرێت، دەمانەوێت لە میدیا نزیك بین و هیوادارم ئەم كۆبوونەوەیەش وا لێكبدەنەوە.\nلەوەڵامی پرسیارێك سەبارەت بەكۆبوونەوەی حكومەت لە سلێمانی، سەرۆكی حكومەتی هەرێم وتی :"هیچ جیاوازییەك لەنێوان هیچ شوێنێك و بستێكی خاكی كوردستان ناكەم، شوێنی كۆبوونەوەكان دیارە، رەنگە رێك نەكەوێت لە رووی تەكنیكییەوە، ئەگینا هیچ كێشەم نییە لەهەر كوێیەك بێت.\nسەبارەت بە بیست هەزار یەكەی نیشتەجێبوون لەهەرێمی كوردستان كە بڕیاری دروستكردنی دراوە، مەسرور بارزانی وتی :"وتوومانە هەمووی بكرێتە ئۆنلاین و دەبێت شتێكی باش درووست بكرێت و ئەوەی دەكرێت، دەبێت كوالێتی بەرز بێت و مەترسی لەسەر ژیانی داهاتووی خەڵك درووست نەكات.\nلەوەڵامی پرسیارێكی دیكەدا مەسرور بارزانی وتی :"پەیوەندی بە كونسوڵخانەكانەوە دەكرێت و هەرچی خراپە لەپەنای دەرگا شاراوەكان بەو خەڵكە دەوترێت، باسكردن و خراپكردنی وڵات و نەتەوەو دەسەڵاتی خۆت بۆ خۆت خراپە، رەخنەت هەبێت بە دەسەڵاتی خۆتی بڵێ، بۆ بە بیانییەكانی دەڵێی، چی پێ دەكرێت؟ یارمەتیت دەدات؟ با حكومەتی خۆت یارمەتیت بدات، ئێمە ناترسین لە كەموكورتییەكان، بەڵام وەڵامی خۆمان هەیە، هەندێك شت هەیە كاریگەری لەسەر پرسی نیشتمانی و نەتەوەیی هەیە و دەبێت خۆتان لەبەرچاوی بگرن.\nسەبارەت بە مەترسی كەمئاوی لەوەڵامی پرسیارێكدا سەرۆكی حكومەت وتی :"ئەولەویەتی ئێمە دابینكردنی ئاوی خواردنەوەیە، سەرچاوەی ئاومان بارانە، رووبارەكانە، كە دراوسێكان گرتوویانن، ئاوی ژێرزەوییە، كە بە داخەوە سەدان مەتر دابەزیوە، ئاو پێویستە هەبێت، كە نەبێت دەبێت بزانین چۆن چارەسەری بكەین، ئاوی قورس پاككراوەتەوە و بۆ خواردن ناشێت و بۆ ئەو جۆرە شتانە بەكاردەهێنرێت.\nئێمە نین رێكناكەوین، ئێمە چەندین جار شاندمان نادرووەتە بەغدا بۆ ئەوەی رێكبكەوین، بەڵام ئێمە دەستوورمان هەیەو رێككەوتن لەگەڵ خۆڕادەستكردن دوو شتی جیاوازن، ئێمە دەڵێین: با دەستوور حەكەم بێت و هەرچی ئەركی دەستوورییە لەسەر شانی ئێمە جێبەجێی دەكەین، بەڵام هەرچی مافی دەستووریشمان هەیە دەبێت رێزی لێبگیرێت، بەغدا دەیەوێت ئێمە ئەركەكە جێبەجێ بكەین، بەڵام مافی ئێمە نەدات، ئەگەر بەغدا ئامادە بێت بێتە پێشەوە لەگەڵ ئێمە رێكبكەوێت، ئێمەش ئامادەین لەگەڵ بەغدا رێكبكەوین\nمەسرور بارزانی لەوەڵامی پرسیارێكدا سەبارەت بەئینتیمای نیشتیمانی وتی :"زۆر لەو دیدارانەم بینیوە، كە پەیامنێرەكە تەحریكی خەڵك دەكات، پێی دەڵێت: كاكە تۆ نانت نییە و ئاوت نییە، رات لەسەر فڵان شت چییە، ئەمە بۆ خۆی هاندانە، خەڵك ئینتیمای هەیە، بەڵام هەندێك سەریان لە خەڵك تێكداوە، ئەگینا خەڵك وڵاتی خۆی خۆشدەوێت، ئەركی ئێوەیە خەڵك هانبدەن وڵاتی خۆی خۆش بوێت.\nلەبارەی دۆخی پێشمەرگە، سەرۆكی حكومەت وتی :"دەوترێت لە نۆرەی بەنزینم ناتوانم بەرگری بكەم، ئەی ئەو پێشمەرگەیەی لە هێڵی پێشەوەیە، ئەویش ماڵ و منداڵ و ژیانی نییە؟ بۆچی ئەو دەتوانێت بەرگری بكات، بەڵام كەسێكی دیكە لە نۆرەی بەنزینە ناتوانێت! لەكوردستان زیاتر لە 2 ملیۆن ئۆتۆمبێل تۆمار كراون، ئەگەر رەوشی ژیانی خەڵك ئەوەندە خراپە بۆچی دوو ملیۆن ئۆتۆمبێلی تۆمار كراو لەكوردستان هەن؟!\nلەدرێژەی قسەكانیدا سەبارەت بە قەیرانەكانی هەرێم، مەسرور بارزانی وتی :"لافاو بووە، گرانی بووە، كۆرۆنا بووە حكومەت لەوێ بووە، بە هەموو جومگەكانییەوە ئامادەیی هەبووە، بۆ نموونە لە رووی سووتەمەنی، بەداخەوە حكومەتی عێراق بڕی پێویست بۆ سووتەمەنی نەنارد، بە مووشەك لەپاڵاوتگەیەك درا، ئەمە وایكرد قەیرانێك درووست بێت، ئێوەی راگەیاندنكاران داواتان كرد، كە رێگری لەهێنانی ماددەی خراپ بكرێت، لەسەر پێشنیازی ئێوە حكومەت كۆمەڵێك رێكاری بۆ كۆنترۆڵكردنی هاوردەی بەنزین گرتەبەر، حكومەت دەیەوێت تەنیا بازرگان سوودمەند نەبێت، بەڵكو هاووڵاتی سوودمەند بێت. پشتیوانی لە بازرگانانیش دەكات، بەڵام نایەوێت بارگرانی تەنیا لەسەر هاووڵاتیان درووست بێت. دوای قەیرانەكە، حكومەتی هەرێم بڕیاری پێویستیی دا بۆ هەڵگرتنی گومرگ. سوپاس بۆ خوا قەیرانەكە تا رادەیەك چارەسەر بووە، بەڵام هەمووی چارەسەر نەبووە، چونكە لەهەموو جیهاندا ئەو قەیرانە هەیە لەبەریتانیا و ئەمریكاش، كاتێك نرخی سووتەمەنی بەرز بوو، نرخی هەموو شتێك بەرز دەبێتەوە، چونكە هەموو شتێك بە سووتەمەنی دەكرێت، تائەو ئاستەی كەرەستەی خواردن كە بۆ كوردستان دێت، گواستنەوەشی زیاد دەبێت، چونكە پەیوەستە بە گرانبوونی نرخی سووتەمەنی، بۆیە گرانییەكە دەچێتە سەر نرخی خواردنەكە، بۆ ئەوەی بارگرانی نەكەوێتە سەر خەڵك، حكومەتی هەرێمی كوردستان هاتووە هەندێك رێككاری گرتووەتەبەر، بۆ نموونە گومرگی لەسەر هاوردەكردنی ئەم جۆرە شتانە كەمكردووەتەوە، لەهەندێك شوێن 10 سەموون بوو بە هەزار دینار، بوو بەهەشت سەموون، یەكسەر خەڵك هاواری لێهەڵسا، حكومەت بۆ ئەمە كارەباكەی لەسەر فڕنەكان كردە بێ بەرامبەر، حكومەت شتی كردووە، ئەمە نییە نەیكردبێت، زۆر شت كراوە، جیا لەمە، زیاتر لە 20 ملیۆن دۆلار بۆ پشتیوانیكردن لە نرخی بەنزین خەرجكراوە، بۆ مەسەلەی پڕۆژەكان، ئێمە جیاوازیمان لەهیچ پڕۆژەیەك نەكردووە، بەڵام بازرگانەكان خۆیان دێن داوای ئەنجامدانی پڕۆژە دەكەن، حكومەت ناتوانێت پڕۆژە بكات، كاتێك بازرگان دێت حكومەت تەنیا هەڵسەنگاندنی بۆ دەكات، دواتر بڕیاری لەسەر دەدات، لەهەر شوێنێك یاخوود لە پارێزگایەك خەڵك هاتبێت داوای ئەنجامدانی پڕۆژەی كردبێت، ئەمە خەتای حكومەت نییە".\nسەبارەت بەدۆخی سلێمانی مەسرور بارزانی وتی :"بەڕێزێك دەڵێت، لە سلێمانی هیچی بەسەر هیچەوە نەماوە، یاخوود نۆرەی بەنزین هەشت سەعاتە، مووچەخۆر گلەیی دەكات، بەڕێزان كاتی خۆی داوایەك كرا، وتم ئێمە دەبێت بزانین سەرچاوەی داهاتی ئەم حكومەت و وڵاتە چەندە، داهاتی نەوت دیارە، دیلۆیتە یاخوود فڵانە، ئەمانە هەموویان دیارن، بەڵام سەرچاوەی داهاتی ناوخۆمان دیار نییە دەبێت بزانین چەندە، وتمان دەبێت هەمووی بگەڕێتەوە بۆ وەزارەتی دارایی، هەموو وەزارەتێكیش چوارچێوەی دیاریكراوی هەیە، داوامان كرد بزانین داهاتەكە چەندە، دوای ئەوە داوایەكی زۆر كرا بەحیساب ئەوكات تۆمەت خرایە پاڵ من بەحیساب من قۆرخی دەسەڵاتم كردووە، دەسەڵاتەكان بۆ خوارەوە شۆڕ ناكەمەوە، هەر لەسەر ئەم داوایە پێیانم وت فەرموون ئەمە دەسەڵات، بەڵام دەسەڵات لەگەڵ بەرپرسیارێتی دەبێت، تەنیا ئەوە نییە كە تۆ تەنیا دەسەڵاتت هەیە، دەبێت بەرپرسیارێتی ئیداری و داراییش وەربگریت، دەسەڵاتەكەن هەمووی دراوەتەوە پارێزگاكان، من باسی سلێمانی ناكەم، هەموو پارێزگاكان وەك هەڵەبجە، هەولێر و دهۆك، چونكە مەسەلە ئەوە نییە تەنیا هەولێرە بەرامبەر بەسلێمانی، هەموو پارێزگاكان دەسەڵاتیان بۆ شۆڕ كراوەتەوە، ئەگەر كێشە لە پارێزگایەك هەبووبێت، دەبێت لەئیدارەی محەلی پارێزگاكە بپرسم بۆچی ئەم كێشە سەریهەڵداوە، ئەگینا حكومەت بە چاوێكی یەكسان لەگەڵ هەموو پارێزگاكان مامەڵەی كردووە، من حەز دەكەم هەموو خەڵك لە تەلاری ئاڵتوونیدا بژین، بەڵام ئیمكانییەتی ئەم وڵاتە ئەمەیە، ئێمە دەمانەوێت زیاتری بكەین، زیادكردنی ئیمكانییات و داهات پێویستی بەكاری هاوبەشە، ئێوەش دەبێت یارمەتیدەری ئێمە بن، ئەگەر كارێكی باشمان كرد دەستخۆشییمان لێبكەن، بۆ ئەوەی ئێمە بتوانین هەنگاوێكی باشتر بهاوێژین، بەڵام چی باشەت كرد، هەر بەخراپە لێكدرایەوە، رێگەت لێگیرا، خەڵكێك هەیە بەرژەوەندی تێكچووە، ئیتر لەسەر ئاستی سیاسی بێت یاخوود لەسەر ئاستی كەسی بێت، دەسەڵاتیشی هەیە بیەوێت بەرامبەر بەحكومەتەكە هەرچی باشە بەخراپ پیشانی بدات، چونكە خۆی هەست بەمەترسی دەكات نایەوێت ئەم حكومەتە سەركەوتوو بێت، ئێمە هەمیشە باسمان لەمەترسییەكان كردووە، وتوومانە مەترسی داعش هێشتا ماوە، مەترسی قەیرانی تەندروستی باسكراوە، بەخۆشمان و بەوەزیرەكانیشەوە، ئەگەر قەیرانی ئابووری هەبووبێ باسمان كردووە، سووتەمەنی و زیادبوونی نرخ هەمووی باسكراوە، لەبەرامبەردا رێكاریشمان گرتووەتەبەر، یەك لەوانە مەسەلەی ئاسایشی خۆراك، پێشبینی ئەوەمان كردووە ئەگەر قەیرانێك هەبێت، خوانەخواستە هیچ نەبێت لە برسان نەمرین، چەندین كۆگاكامان دروستكرد و پڕۆژەی حكومەتمان دروستكرد، بە پشتیوانی كەرتی تایبەت پڕۆژەی ئاسایشی خۆراك و كارگەكانمان دروستكرد، بۆ ئەوەی ئێمە هیچ نەبێت پشت بەخۆمان ببەستین، بەڵام هەمووشی بەدەست خۆمانەوە نییە، بەداخەوە ئەمساڵ بەهۆی كەمبارانی، داهاتی جووتیاران وەك ساڵانی پێشوو نەبووە، نەك لەبەر ئەوەی حكومەت بەرهەمەكانیان وەرنەگرتووە، داوامان لە جووتیاران كردووە، بەرهەمەكانیان زیاد بكەن، بۆ ئەوەی نەك تەنیا بەشی خۆمان بكات، بەڵكو بتوانین هەناردەی دەرەوەش بكەین".\nپاراستنی زمانی كوردی\nمەسرور بارزانی وتی: "من داوامكردووە، كە نابێت پرسی زمان بكرێتە قوربانی هیچ شتێك و دەبێت گرنگیی پێبدرێت، دەبێت هەموومان گرنگی بەزمانی كوردی بدەین، ئێستا هەر یەكێكمان بچێتە دەرەوەو لەهەر وڵاتێكی دیكە بیەوێت بخوێنێت دەبێت زمانی ئەو وڵاتە بزانێت، ئەی بۆچی یەكێك بیەوێت بێت لە كوردستان بخوێنێت زمانی كوردی نەزانێت! دەبێت گرنگیی پێبدەین، ئینجا ئەگەر كەمتەرخەمی هەیە، ئەوا بێگومان كاری زیاتری لەسەردەكەین.\nسەبارەت بەكێشەی كارەبا، سەرۆكی حكومەتی هەرێم وتی :" ئێمە دوو كێشەی كارەبامان هەیە، یەكێكیان پەیوەندی بەسووتەمەنییەوە هەیە، ئەوی دیكەشیان پەیوەندی بەوێستگەكانەوە هەیە، چونكە هەرچەند من پسپۆڕی كارەبا نیم، بەڵام وەك بۆم باسكراوە، لەگواستنەوەدا كارەبایەكی زۆر بەهەدەر دەچوو، بەهۆی ئەو سیمەی بۆ گواستنەوە بەكارهاتووە، ئەوەی كێشەیە ئەوە نییە كە ئێمە توانای دابینكردنی كارەبامان نەبێت، تا ئێستاش ئێمە نزیكەی 7 هەزار مێگاوات توانای بەرهەمهێنانی كارەبامان هەیە، لەوانەیە بۆ دوو ساڵی داهاتوو ئەو رێژەیە زیاتریش بكرێت، بەڵام سووتەمەنیمان نییە بۆ بەكارخستنی ئەو هەموو كارەبایە، چونكە بەشێكی غازەو پەیوەندیی بەكورد ئۆیڵەوە هەیە، كە ئەمە بەداخەوە تێچووەكەی زۆرە و ببوو بەتاكە داهات و سەرچاوەی مووچەش بۆ هەرێمی كوردستان، بۆیە لەبری ئەوەی بدرێت بە كارەبا، دەفرۆشرا، چونكە تەنها ئەوەمان هەبوو، ئێمە سیاسەتمان هەیە بۆ ئەوەی غازەكە لەماوەیەكی كەمدا زیاد ببێت و ئەو غازەش بەر لەهەموو شتێك بۆ بەرژەوەندی خەڵكی كوردستان بەكاردەهێنرێت.\nرێكارەكان بەرامبەر شوێنە نەشیاوەكان\nسەرۆكی حكومەتی هەرێمی كوردستان وتی :"لەسەر ئەوەی كە چی كراوە بەرامبەر بەو شوێنە نەشیاوانە، جارێ هیچ پیشەیەكی یاسایی گوناه نییە، لەسەر مۆدێلكردن بێت، ئەگەر یاسایی بێت گوناه نییە، ئێمە وڵاتێكی داخراو نین و نەمانوتووە ئەمە رێگەپێدراوە و ئەمە رێگەپێدراو نییە، بەڵام رێكار لەسەر شوێنی نایاسایی لەهەموو شارەكانی كوردستان كراوە نەك تەنها لەهەولێر، لەهەموو ئەو شوێنانەی نایاسایین كاری نایاسایی و بەدڕەوشتی كراوە، داخراون و رێكاری یاسایی بەرامبەر بەتاكەكان و بەرپرسەكان و خاوەن خانەكان و ئەو كەسانەی خراپ بەكارهێنانیان كردووە، گیراوەتەبەر".\nلەبارەی دروستكردنی پەیوەندییەكی پتەوتر بۆ گەیاندنی زانیاری بۆ راگەیاندن، مەسرور بارزانی وتی:" منیش داوا دەكەم لەوتەبێژ و حكومەت میكانیزمێكی باشتر بدۆزنەوە بۆ ئەوەی ئەو پەیوەندییە پتەوتر بكرێت و زانیاری زیاتر بەهاووڵاتییان و رۆژنامەنووس و دەزگاكانی راگەیاندن بدرێت، بۆ ئەوەی ئەوانیش زیاتر هاوكارمان بن".\nرێككەوتن لەگەڵ بەغدا\nسەرۆكی حكومەت لەوبارەیەوە وتی :"ئێمە نین رێكناكەوین، ئێمە چەندین جار شاندمان نادرووەتە بەغدا بۆ ئەوەی رێكبكەوین، بەڵام ئێمە دەستوورمان هەیەو رێككەوتن لەگەڵ خۆڕادەستكردن دوو شتی جیاوازن، ئێمە دەڵێین: با دەستوور حەكەم بێت و هەرچی ئەركی دەستوورییە لەسەر شانی ئێمە جێبەجێی دەكەین، بەڵام هەرچی مافی دەستووریشمان هەیە دەبێت رێزی لێبگیرێت، بەغدا دەیەوێت ئێمە ئەركەكە جێبەجێ بكەین، بەڵام مافی ئێمە نەدات، ئەگەر بەغدا ئامادە بێت بێتە پێشەوە لەگەڵ ئێمە رێكبكەوێت، ئێمەش ئامادەین لەگەڵ بەغدا رێكبكەوین، پێموایە دەبێت ئێوە ئەو شاهێدییە بۆ ئێمە بدەن، كە چوونی چەندین شاندی هەرێمی كوردستان بۆ بەغدا چەندین جار، یان بانگهێشتكردنی ئەوان بۆ ئەوە بووە لەگەڵ بەغدا رێكبكەوین، بەڵام ئێمە ناتوانین نە من و نە هیچ كەسێك لەم حكومەتە مافی ئەوەی نییە لەسەر حیسابی مافە دەستوورییەكانی هەرێمی كوردستان سازش بكەین".\nخراپ بەكارهێنانی رۆژنامەوانی و یاسای دیجیتاڵی\nسەرۆكی حكومەت وتی :"لەناو هەموو پیشەیەكدا مەرج نییە هەموو كەسێك وەك یەك بن، مرۆڤی باش و خراپ لەهەموو شوێنێك هەیە، مرۆڤ هەیە كە ئەجێندای تایبەتی هەیە، ئەم جۆرە شتانەش هەمووی دیارە، بۆیە پێویستە وەزارەتی رۆشنبیری هەندێك موكومتر بێت لەسەر ئەوەی كە هەم بۆ پشتیوانیكردنی كاری رۆژنامەوانی و هەمیش بۆ رێگریكردن لە خراپ بەكارهێنانی رۆژنامەوانی بەناوی رۆژنامەگەری، ئەوەی یاسای دیجیتاڵی بێت دەبێت تێگەیشتبێت، من خۆم یەكێك بووم لەوانەی كە زۆر پاڵپشتی ئەوە بووم و ئێستاش دەڵێم: با بچێتە پەرلەمان، بەڵام بەداخەوە لایەنەكانی دیكە لەحكومەت پێیان وابوو ئەم یاسای دیجیتاڵە رادەربڕین سنووردار دەكات، بۆیە ئەوان گەڕاندییانەوە".\nسەرۆكی حكومەت رایگەیاند:كە دەڵێن بەحیساب من میدیام هەیەو پشتگیری میدیا دەكەم و فڵان كەس میدیای هەیە و پشتگیری میدیا دەكات، لە هەموو جیهان میدیا لەلایەن كەسانێك یان لایەنێكەوە پشتگیری دەكرێت، ئیتر ئەوە چ رێكخراو، كەسایەتی سیاسی یانیش حزب بن، بەڵام گرنگ ئەوەیە ئاشكرا بێت كێ پشتگیری میدیا دەكات، گرنگ ئەوە نییە كێ لەپشتییەتی، گرنگ ئەوەیە كەسەكە دیار بێت، جا هەر كەسێك بێت، بۆ ئەوەی بۆ هەموو كەسێك دیار بێت، بەڵام ئەوانەی دیار نین با ئەوانیش دیار بن، كێ پشتیوانی ئەم راگەیاندنانە دەكەن، ئەگەر خەڵكە با ئەو خەڵكەش دیاربێت و سەرچاوەی داهاتیان دیار بێت".\nتۆمەتبەخشینەوە بەناوی رۆژنامەوانی\nلەوەڵامی پرسیارێكی دیكەدا مەسرور بارزانی وتی :" بەهیچ شێوەیەك ئێمە رێگریمان نەكردووە لە رۆڵی میدیا، بەپێچەوانەوە، من بە هەموو شێوەیەك پشتیوانی میدیام و دەمەوێت میدیایەكی بەرپرس و راستگۆ لەگەڵ خۆی و لەگەڵ خەڵك هەبێت، بەڵام ناشبێت تۆمەتبەخشینەوە بەناوی راپۆرت و میدیاو میدیاكاری پێناسە بكەین، هەموو كەسێك مافی ئەوەی هەیە رێگری لەوە بكات كەتۆمەتی پێ ببەخشرێتەوە؟، جا ئەمەش یەكێكە لەتۆمەتەكان، من لەسەرەخۆم قبووڵی ناكەم، زۆر جار ئەوە هەبووە كاتێك پرێسكۆنفرانس سازدەكرێن هیچ كەسێك بانگهێشت ناكرێن، ئەوەی دێت و ئەوەی ناهێت كەس رێگری لێناكات، بەرپرسان هەن لەگەڵ فڵان و فڵان كەناڵ قسە ناكەن، ئەوە نیشاندانی هەڵوێستە، چونكە بەداخەوە ئەو كەناڵانە لەبری ئەوەی پرۆفیشناڵانە كار بكەن، بەئەجێندایەكی پێشوەختە دێن، وەزیر لەوانەیە قەناعەتی نەبێت بەشێوەیەكی بێلایەنانە قسەی لەگەڵ بكرێت، ئەگینا كەس رێگەی لەوەزیر نەگرتووە لەگەڵ هیچ میدیاكارێك قسە بكات".\nسەبارەت بەتوندوتیژی بەرامبەر ژنان سەرۆكی حكومەت وتی :"توندوتیژی لەگەڵ ئافرەتان زیادیكردووە، جگە لەكاك قوباد كەسی دیكە هیچی نەكردووە، كاك قوباد بەناوی حكومەت كردوویەتی، كاك قوباد ئەگەر بەشێك بێت لە حكومەت، كەواتە حكومەت كردوویەتی، ناكرێت هەر كەسێكمان كارێك بكەین بەناوی خۆمانەوە بیكەین، دەبێت بەناوی حكومەت هەر هەموومان بەرپرسیار بین، بەداخەوەش كە رێژەی توندوتیژی نەك تەنها بەرامبەر بە ئافرەت، بەڵكو بەرامبەر هەموو هاووڵاتیان زیادیكردووە، دەبێت رێگری لێبكرێت، ئێمەی چیمان كردووە! زۆر شتمان كردووە، مەسەلەی كۆكردنەوەی چەكی نایاسایی، گرتنی تاوانباران، رێگریكردن، بەڵام لەوە گرنگتر ئەوەیە كە لەڕووی پەروەردەییەوە كۆمەڵگەی خۆمان وا پێبگەیەنین لە توندوتیژی دووربكەوێتەوە".\nلەوەڵامی پرسیارێكی دیكەدا مەسرور بارزانی وتی :"من سوپاستان دەكەم، تۆزێك بە خێرایی یەك دوو شتی دیكە هەیە بۆتان باس دەكەم لەڕووی دارایی و ئابووری، ئێمە داهاتی دەروازەكان بەڕێژەیەكی بەرچاو و بەجۆرێك بۆ سێ بەرامبەر زیادیكردووە، لە ساڵی 2016 داهاتەكە 563 ملیار دینار بووە، لە ساڵی 2021 گەیشتووەتە ملیارێك و 690 ملیۆن دینار، خەرجی حكومەت لە 200 ملیۆن بۆ 70 ملیۆن دۆلار كەمكراوەتەوە، داهاتی نەوت لە رێژەی 25% كە بۆ وەزارەتی دارایی گەڕاوەتەوە، بۆ 41% بەرزكراوەتەوە، كەمكردنەوەی هەر بەرمیلێك نەوت بۆ نزیكەی 4 دۆلار كەمكراوەتەوە، ئەمەش بۆ گەنجینەی گشتی گەڕاوەتەوە، كاتێك دەستمان بەو كابینەیە كرد، وتم دەبێت بزانین حكومەت چ مومتەلەكاتێكی هەیە، لەهەموو حكومەت ئەوەی كە تۆماركرابوو و بۆیان هێنام، وتیان 28 مومتەلەك لەسەر ناوی حكومەت تۆماركراوە، ئەمەش نەك لەبەر ئەوەی نەبوو، بەڵام تۆمارنەكرابوو، ئێمە هەر لەم كابینەیە لیژنەمان پێكهێنا بۆ ئەوەی بزانین ئێمە چیمان هەیە، دوای ماوەیەك هاتنەوە 36 هەزار مومتەلەكات بەناوی حكومەت هەبوون كە ئێستا تۆماركراون".\nمەسرور بارزانی وتی :"لەوەزارەتی ناوخۆ زۆر شت كراوە، بۆ ئەوەی چاكسازییەكان بەئاراستەی كەمكردنەوەی رۆتین و فەراهەمكردنی خزمەتگوزارییەكان بن، بۆ نموونە بنكەی دەرهێنانی پاسپۆرت، 5 بنكەی نوێی دەرهێنانی پاسپۆرت كراونەتەوە لەسۆران، كۆیە، چەمچەماڵ، ئاكرێ و زاخۆ و لەپلانیشدایە، یەكەیەكی دیكە لە قەزای ئامێدی بكرێتەوە و یەكێكیش بۆ قەزای پێنجوێن لە پلاندایە، 50 بنكەی تۆماری كارتی نیشتمانی لە سەرانسەری هەرێمی كوردستان كراونەتەوە، دامەزراندنی سیستەمی نوێی شۆفێری و ساڵانەی ئۆتۆمبێل بەپێی ستانداردی جیهانی، كە بەم نزیكانە دەكەوێتە كار و بەپێی پلان ئەم خزمەتگوزارییە نوێیە لە 22 بنكە پێشكەش بەهاووڵاتییان دەكرێت، بەگەڕخستنی سیستمی گرێبەستی ئەلیكترۆنی بۆ كڕین و فرۆشتنی ئۆتۆمبێل، زیادكردنی داهات بە رێگەی دانانی رسووماتی ڤیزا و نشینگە، دانانی رێنمایی بەرگری شارستانی و سەلامەتی گشتی، كە تایبەتە بەدانانی ستانداردەكانی بەرگری شارستانی لەباڵاخانە و شوێنە گشتییەكان و وێستگەكانی سووتەمەنی، لەئاستی یاسایی دوو پڕۆژەیاسای گرنگ پەسەندكران و دەركران، كە یاسای كۆمپانیا ئەمنییەكان و یاسای چەكە لەهەرێمی كوردستان، كە ئەمە بۆ ئەوەیە چەكە نایاساییەكان لەهەرێمی كوردستان كۆبكرێنەوە، لەسێكتەری ئاوەدانكردنەوە و نیشتەجێكردن، ئاوەدانكردنی 60 پڕۆژەی رێگەوبان بە بودجەی 854 ملیار دینار كە 1212 كیلۆمەتر بەرهەمیان هەبووە، لەوەش 92 كیلۆمەتر دووسایدە و چەندین رێگەی یەكساید و توونێل و پردی گەورەی لەخۆگرتووە، بەگشتی 12 ملیۆن مەتردووجا قیرتاوكردنی لەخۆگرتبوو، ئەمە هەموو كراوە كاتێك ئێمە لەقەیرانی ئابووریشدا بووین، لە سێكتەری وەبەرهێنان، كابینەی نۆیەم گرنگی تایبەتی بەپڕۆژەی پیشەسازی و كشتوكاڵ داوەو هانی وەبەرهێنانی داوە،، تائێستا لە كابینەی نۆیەم 194 پڕۆژە لە سێكتەری جۆراوجۆر مۆڵەتیان پێدراوە بەسەرمایەی 11 ملیار و 155 ملیۆن دۆلار، سێكتەری كشتوكاڵ، كە خاڵێكی گرنگ بووە بۆ ئەم كابینەیەو بیستوومانە، دەبێت زۆر زۆر گرنگی بەو سێكتەرە بدەین، بۆ هەمەجۆركردنی داهات و پێموایە ئەمە سەروەتێكی لەبننەهاتووە، دەبوایە گرنگییەكی زۆر زیاتری پێ بدرابایە و لە ئێستادا بۆ ئێمە ببایە جێگرەوەی نەوت و غازیش، بەڵام ئێستاش درەنگ نییە، بۆ ئەوەی كاری زیاتری لەسەر بكەین، لەم كابینەیەدا كەرتی كشتوكاڵ هەشت بەرامبەر ئاستەكەی بەرز بووەتەوە، لە رێگەی دەرچواندنی یاسای سەرپەرشتیارانی پڕۆژە كشتوكاڵییەكان، كەدەبێتە هۆكاری رەخساندنی زیاتر لە 5 هەزار هەلی كار لەسەرجەم پڕۆژەكانی كەرتی تایبەتی بواری كشتوكاڵییەكان بۆ بەشەكانی كشتوكاڵ و ڤێتەرنەری، هەروەها دامەزراندنی پڕۆژەكانی بەبازاڕكردنی گەنم كە خۆی لە 13 كارگەی جۆراوجۆر دەبینێتەوە، بۆ پاراستنی ئاسایشی خۆراك و توانای ئەمباركردنی 500 هەزار تۆن گەنمی جوتیارانی هەیە، جگە لەوەی لە كەرتی تایبەتیش كارگەی تایبەتی خۆراك دامەزراوە، لەم كابینەیەدا زیاتر لە 280 پڕۆژەی سێكتەرە جۆراوجۆرەكانی سامانی ئاژەڵی مۆڵەتی پێدراوە، جگە لە 30 هەزار خانووی پلاستیكی بۆ بەرهەمە كشتوكاڵییەكان دروستكراوە، مۆڵەت بە 2659 كۆمپانیای خۆماڵی دراوە، جیا لە مۆڵەتدان بە 87 كۆمپانیای بیانی و 553 كارگە، جیا لەوەش 3 سایلۆ بەگوژمەی 58 ملیار دینار و 19 كۆگاش دروستكراون، لە سێكتەری كارەبادا، لە ئێستادا 310 مێگاوات كارەبا بەرهەم دەهێنین، بەڵام توانای بەرهەمهێنانی 6903 مێگاوات وەك ژێرخان هەمانە، تاساڵی 2023 بڕی 2493 مێگاواتی دیكەش دەتوانین بەرهەم بهێنین، تا مانگی تشرینی یەكەم ئێمە دەتوانین 650 مێگاواتی دیكە بخەینە سەر سیستمەكە، كە 2493 مێگاواتە لە (كۆمباڵ سایكڵ)، (هایدرۆ پاوەر)، (سۆڵار) و (فڵایدگارس)و ئەمانە ئیزافەی سەر سیستمی كارەبا دەكرێن، لەم كابینەیەدا 615 مێگاوات بەڕێژەی 19.4% كارەبا زیادی كردووە، یەكەمجارە لەهەرێمی كوردستان و عێراق توانیمان بڕی 165 مێگاوات كارەبا لەگازی راكێشراو بەرهەم بهێنین، هەروەها ئەنجامدانی پڕۆژەی پێوەری زیرەك بووە هۆی كەمكردن و بەفیڕۆچوونی لە 45% بۆ 31%، هێشتا زۆرە دەبێت ئەوەش كەمبكرێتەوە، بەم پڕۆژەیە توانیمانە 14% داهاتی كارەبای بەفیڕۆچوو بۆ گەنجینەی حكومەت بگەڕێنینەوە، كەواتە پێوەری زیرەك كارەبا زیاتر ناكات، بەڵام داهاتی بەفیڕۆچوو بۆ گەنجینەی حكومەت دەگەڕێنیتەوە، لەبارەی سێكتەری شارەوانی و گەشتوگوزار، بریتین لەبنبڕكردنی زێدەڕۆیی لەسەر موڵكی گشتی، ئەنجامدانی پڕۆژەی ستراتیژی رێگاوبان لەهەموو شارە گەورەكانی هەرێمی كوردستان، وەك شەقامەكانی 150 مەتری لەهەولێر، 100 مەتری لەسلێمانی، شەقامی بارزان لە دهۆك، بەداخەوە كاتێك تەمویل دەكرێن هەندێجار ئەو پارەیە وەك خۆی نادرێت، لێرەوە دەمەوێ سوپاسی كەرتی تایبەت بكەم، لەكارەكانیان بەردەوامن بۆ جێبەجێكردنی ئەم پڕۆژانەو تۆماركردنی بەرزترین ئاستی هاتنی گەشتیار بۆ ساڵی 2021 كە گەیشتووەتە زیاتر لە 4 ملیۆن گەشتیار، ئەمەش بەبەراورد بەساڵانی پێشتر بەرزترین ئاست بووە، ئەگەر ئێمە ئەم جۆرە پڕۆژانە ئەنجام بدەین، ئاستی هاتنی گەشتیار بۆ كوردستان زیاتر دەبێت، لە سێكتەری پەروەردە، شوێنی نوێ بۆ زیاتر لە 60 هەزار قوتابی دابینكراوە، لە رێگەی دروستكردنی 57 باڵەخانەی تازە، تاكۆتایی كابینەی نۆیەم ئەم ژمارەیە دەگاتە 100 هەزار شوێن بۆ قوتابی، لەكەرتی خوێندنی باڵاو توێژینەوەی زانستی پڕۆژەكان بریتین لەكەمكردنەوەی كرێی خوێندن بۆ قوتابیان لەم كابینەیەدا بە رێژەی 100%، لەماوەی سێ ساڵی كابینەی نۆیەم ئەو قوتابیانەی لە رێگەی زانكۆ لاینەوە داواكارییان پێشكەشكردووە، دەرفەتی خوێندن بۆ هەر هەموویان رەخسێندراوە، هەروەها دابینكردنی كورسی خۆڕایی بۆ سەرجەم منداڵانی شەهیدان، دابینكردنی كورسی خوێندن بۆ سەرجەم قوتابیانی كەركووك، شەنگال و خانەقین، جیا لەدابینكردنی 6 هەزار كورسی خوێندنی باڵا بۆ دیبلۆم، ماستەرو دكتۆرا، هەروەها دابینكردنی پاڵپشتی دارایی بۆ خوێندنی ئەكادیمی بۆ ساڵی 2022 مانگانە بە بڕی 7 ملیار و 500 ملیۆن دینار، لەكەرتی تەندروستیشدا دانانی دوو یاسای بەرەنگابوونەوەی ماددەی هۆشبەر و یاسای مافی نەخۆش، هەروەها رێكخستنەوەو دانانی رێنمایی تایبەت بە نەخۆشخانە و سەنتەرە تایبەتەكان و كەمكردنەوەی نرخ بە رێژەی 40%، دابینكردنی ئامێرەكانی چارەسەری تیشك و كردنەوەی سەنتەری زیاتر بۆ شێرپەنجە، لەبواری چارەسەریدا، زیاتركردن و فراوانكردنی دامودەزگا تەندروستییەكان و ئەنجامدانی نەشتەرگەرییەكان بە رێژەی 76% لە كەرتی گشتی و 24% لە كەرتی تایبەت، خزمەتكردنی كەسوكاری شەهیدان و ئەنفالكراوان، خەرجكردنی زیاتر لە 19.5 ملیار دینار كرێی خوێندنی كەسوكاری شەهیدان و ئەنفالكراوان و زیندانیانی سیاسی، دەركردنی زیاتر لە 11 هەزارو 141 فەرمان بۆ دابەشكردنی زەوی بەسەر كەسوكاری شەهیدان، ئەنفالكراوان و زیندانیانی سیاسی، تاپۆكردنی 200 شوقە و 75 خانووی سەروەران و هەروەها تاپۆكردنی 1500 پارچە زەوی بۆ كەسوكاری شەهیدان، ئەنفالكراوان و زیندانیانی سیاسی كە لەساڵی 2011 پێیان دراوە، وێڕای دانانی داتابەیسێكی دابینكردنی خزمەتگوزاری بۆ كچ و كوڕی شەهیدان و ئەنفالكراوان، بۆ دابینكردنی خزمەتگوزاری بۆیان، لەوەزارەتی داد، 57 فەرمانگەی دادنووسی بە ئەلیكترۆنی كراوە، لەكۆی 68 فەرمانگە، هەروەها كردنەوەی 13 فەرمانگە و جێگرایەتی داواكاری گشتی تۆماركردنی خانووبەرە، دادنووس و جێبەجێكردنی مناڵە ناكامەكان، لەسێكتەری پاراستن و چاككردنی ژینگە، هەلی كار بۆ 807 دەرچووانی بواری ژینگە دابینكراوە، كە وەك چاودێری ژینگەیی لەسەر پڕۆژەكانی كەرتی تایبەت دامەزراون، كە مووچەیان لەسەر خاوەنی پڕۆژەكە دەبێت، لە كابینەی نۆیەمدا 24 پڕۆژە یاسا ئاراستەی پەرلەمانی كوردستان كراوە، لەلایەن لیژنەكانی حكومەت لەئاستی وەزارەت و بەڕێوەبەرە گشتییەكان زیاترین سەردانی پەرلەمان كراوە، جیا لەوەش زیاترین كۆبوونەوە لەم كابینەیەدا كراوە، هەروەها زیاترین روونكردنەوەو پێدانی زانیاری لەم كابینەیەدا دراوە، دانانی داتا سەنتەرێكی ناوەندی بۆ بە ئەلیكترۆنیكردنی خزمەتگوزارییەكان كە لەماوەیەكی نزیكدا لەهەرێمی كوردستان دەكەوێتە كار، كە هەموو وەزارەتەكان و بەڕێوەبەرایەتییەكان بەم داتابەیسە دەبەسترێنەوە، دەبوایە زۆر زووتر لە ئێستادا بكرێت، كە دەبووە كارئاسانی زیاتر لەسەر خوێندنەوەو دیراسەتكردن و پلاندانان لەهەموو پڕۆژەكانی حكومەت، لەداهاتوودا كاری زیاتریش دەكەین، من تەواو بووم، سوپاس بۆ پشوودرێژی و گوێگرتنان، پەنا بەخوا لەداهاتوودا پەیوەندییەكی باشتر لەنێوان ئێمە و ئێوە دروست بێت، ئێوەش بتوانن ئەركی خۆتان بەشێوەیەكی پڕۆفیشناڵانە جێبەجێ بكەن، هەر هەموومان بتوانین خزمەتی زیاتری خەڵكی خۆمان بكەین، ئەوانیش لێمان رازی بن.


دەریای بالیاری - ویکیپیدیا، ئینسایکڵۆپیدیای ئازاد\nشوێنی دەریی بالیار\nدەریای بالیار (بە ئیسپانی: Mar Balear) بەشێکە لە ئاوەکانی دەریای ناوین کە لە نێوان کەنارەکانی ڕۆژھەڵاتی ئیسپانیا، باشووری کەنارەکانی فەڕانسە و ڕۆژاوای کەنارەکانی کورسیکا و سەردینیا دا ھەڵکەوتووە. دەریای لێگۆر لە باککوری دایە و دوورگەکانی بالیار گشتییان لەم دەریایە دان، ھەروەھا لە باشووری خۆیدا تێکەڵی دەریای ناوین دەبێتەوە. گرینگترین شارە بەندەرییەکانی ئەم دەریایە بریتین لە بارسێلۆنا، مارسیلیا، پالما، مایۆرکا، توولۆن و ڤالێنسیا.\nڕووباری ئێبرۆ دەڕژێتە ئەم دەریایە.\nکۆمنزی ویکیمیدیا، میدیای پەیوەندیدار بە Balearic Sea تێدایە.\nوەرگیراو لە «https://ckb.wikipedia.org/w/index.php?title=دەریای_بالیاری&oldid=542526»\nپانتاییە ئاوییەکانی ئیسپانیا\nپانتاییە ئاوییەکانی جەزائیر\nپانتاییە ئاوییەکانی مەراکش\nئەم پەڕەیە دواجار لە ١٠:١٧ی ١٤ی ئەیلوولی ٢٠١٧ نوێ کراوەتەوە.


ڕاگەیەندراوی ناوەندی هاوکاریی حیزبەکانی کوردستانی ئێران لە بارەی \_"ئێعدامی ڕامین حوسێن‌پەناهیـ\_"یەوە\n14:36 - 7 رێبەندان 2717\nکوردستان میدیا: ناوەندی هاوکاریی حیزبەکانی کوردستانی ئێران، حوکمی ئێعدامی ڕامین حوسێن‌پەناهی بە حوکمێکی نامرۆڤانه دەزانن و ئەو حوکمەی دادگای ڕێژیم بە تۆڵەسەندنەوە لە خەڵکی ڕۆژهەڵات وەسف دەکەن.\nڕاگەیاندنی ناوەندی هاوکاریی حیزبەکانی کوردستانی ئێران، لەسەر حوکمی ئێعدامی ڕامین حوسێن پەناهی\nبەپێی ڕاگەیاندنی پارێزەر حوسین ئەحمەدی‌نیاز و بنەماڵەی حوسێن‌پەناهی دوێنێ پێنجشەممە ڕێکەوتی ٢٥ ژانویەی ٢٠١٨ی زایینی، به‌ناو دادگای شۆڕش له شاری سنه، حوکمی سێدارەی بۆ ڕامین حوسێن‌پەناهی دەرکردووە. ئەو حوکمه لە کاتێکدایه کە تەنیا یەک دانیشتنی دادگا گیراوە بۆ ڕامین و بە وتەی پارێزەرەکەی ئەو حوکمه زۆر لەپڕدا و هاوکات چاوڕواننەکراو بووه.\nبەپێی قسەکانی خودی ڕامین و پارێزەرەکەشی، ناوبراو بۆ سەردانی بنەماڵەکەی چووەتەوە کوردستانی ئێران و به هیچ شێوه‌یه‌ک بەشداری لە تێکەڵچوونی چەکداریدا نه‌بووه، لە لایەکی ترەوە بە وتە و قسەی خۆدی رامین، ناوبراو چه‌ندین مانگ لە ژێر ئەشکەنجەدا بووه، بۆیه بە لێکدانەوەی هەموو ئەوانه و بەپێی یاساکانی کۆماری ئیسلامیش ناوبراو شیاوی حوکمی سێدارە نییه.\nئێمه وەک ناوەندی هاوکاریی حیزبەکانی کوردستانی ئێران، ئەو حوکمە بە نامرۆڤانه و نایاسایی دەزانین و پێمانوایه دادگا بە تەواوی لەژێر سێبەری بارودۆخی سیاسیدا ئەو حوکمەی داوە و لە ڕاستیدا بۆ تۆڵە کردنەوەیە لە کۆمەڵانی خەڵکی ڕۆژهەڵات کە لە مانگەکانی ڕابردوودا چەندین جار خۆپێشاندان و کۆبوونەوەی گەورەی جەماوەرییان پێکهێناوە.\nداواکارین کۆمەڵانی خەڵکی ئازادیخوازی ئێران و کوردستان، کۆر و کۆمەڵ و ڕێکخراوە کوردستانی، ئێرانی و نێونەتەوەییەکانی مافی مرۆڤ لەمەڕ ئەو حوکمه نادادپەروەرانەیه بێدەنگ نەبن، ئەرکه لە سەر هەموومان و بەتایبەت لە سەر چالاکانی نێوخۆی وڵات کە نیشانی بدەن دژی ئەو حوکمه و بەگشتی حوکمه سیاسییەکانن کە لە کوردستان زۆر زیاتر لە شوێنەکانی دیکه بەڕێوە دەچن و کۆماری ئیسلامی دەستی قورسی خۆی هەموو کات لە کوردستان دەوەشێنێت، بێدەنگ بوونی ئێمه ڕادە و ژمارەی ئەو کارەساتانه زیاتر دەکات و هەر ڕۆژ دەبێت شاهیدی ئێعدام و لەنێوچوونی زیاتری ڕۆلەکانمان بین.\n٦ی ڕێبەندانی ١٣٩٦ی هەتاوی\n٢٦ی ژانویه‌ی ٢٠١٨ زایینی


جیاوازیی تامەکەی برنجی چرچەقەڵای بەناوبانگکردووە – کوردی – RojNews.News\n22/06/2020 - 8:29:44 pm\nیەكشەممە, 17 ماي 2020 – 07:29 ڕۆژنیوز – هونەر فارس\nگوندی چرچەقەڵا سەر بە شارەدێی شێختەویل’ـە لە سنووری ئیدارەی گەرمیان، دەکەوێتە سەر ڕێگای سەرەکی دەربەندیخان – سەنگاو لە دامێنی چیای زەردە، ژمارەی ئەو خێزانانەی کە لەم گوندەدا نیشتەجێن ٢٥ خێزانە، دانیشتوانەکەی ژیانیان بەندە بە کشتوکاڵ و بەخێوکردنی ئاژەڵەوە، ڕووبەری زەوییەکەی بە نزیکەیی دوو هەزار دۆنمە و زیاد لە ١٥٠ دۆنمی بەراوە، کە دانیشتوانەکەی بۆ بەرهەمهێنانی برنج بەکاری دەهێنن.\nخەڵکی گوندەکە لە ناوەڕاستی مانگی پێنجەوە دەست بە گۆل بڕین دەکەن و لە ناوەڕاستی مانگی ١١ چەڵتوکەکەیان بەرهەم دێت دواتر دروێنەی دەکەین، ئەگەر خزمەتی بکرێت، بەرهەمی جوتیاران لە برنج’دا یەک و سەد دەبێت، لە ئێستا کیلۆیەک برنجی چرچەقەڵا لە بازاڕەکاندا لە نێوان سێ بۆ چوار هەزار دینارە.\nجوتیارانی چرچەقەڵا خاکی گوندەکە بە پیت بۆ مەرزە دەزانن، وەک خۆشیان دەڵێن ئاوە سازگەرەکەیی و کەشوهەوای زۆر لەبارە بۆ برنج، ئەوەش هۆکارە بۆ ئەوەی تاموچێژێکی تایبەتی هەبێت.\nوەک تەواویی گوندەکانی دیکەی باشوری کوردستان، ئەم گوندەش کەموکورتی زۆرە، لەم بارەیەوە فەرەیدون مەجید کە لەگەڵ پیشەی مامۆستاییەکەیدا سەرقاڵی مەرەزەبوو، دەربارەی کەموکورتییەکانیان دەڵێت: نەبوونی ڕێگەی گونجاو بۆ سەر کێڵگە کشتوکاڵییەکانمان گرفتی لەبەردەم جوتیاران دروستکردووە، هیچ ڕێگەیەکی هەمیشەییمان نییە و بەهۆی کەمتەرخەمی حکومەتەوە جوتیاران هەموو ساڵێک لەهاویندا ڕێگەی سەر کێڵگەکان خراپ دەبن و تێکدەچنەوە، داوا لە حکومەت دەکەین کێشەکانمان چارەسەر بکەن و هیچن نەبێت پردێکی پەڕێنەوەمان بەسەر ئاوەکەدا بۆ دروستبکەن، بۆ ئەوەی بە ئاسانیی بگەینە سەر زەوییەکان.\nبایەخنەدان بە بەرهەمە ناوخۆییەکان گرفتی زۆرینەی جوتیارانی باشوری کوردستانە، ئەحمەد عەزیز جوتیارێکی دیکەی گوندەکەیە و نزیکەی نیوسەدەیە سەرقاڵی کشتوکاڵە، بە وتەی ئەو وێڕای بایەخنەدانی حکومەت بەڕێگاوبانەکان، “ئێمەی جووتیار بە هێزی بازویی خۆمان بەرهەمەکانمان بەرهەم دەهێنین، بەڵام بایەخ پێنەدانی بەرهەمی ناوخۆیی لەلایەن حکومەتەوە گرفتی بۆ دروستکردووین، هەروەها بەهۆی هاوردەکردنی برنجی جۆربەجۆرەوە خواست لەسەر برنجی کوردی کەمیکردووە و گەر بەمشێوەیە بەردەوامبێت ناچار دەبین واز لەکشتوکاڵ بهێنین”.\nئەمە لە کاتێکدایە، ڕووبەری زەوی کشتوکاڵی لە سنووری ئیدارەی گەرمیان پێکدێت لە یەک ملیۆن و ٥٠٠ هەزار دۆنم، لە کۆی ئەو ڕووبەرەش ١١١ هەزار دۆنمی پێکدێت لەزەوی بەراو، ئەم زەوییە بەراوانەش ساڵانە بۆ دانەوێڵە و سەوزە و برنج سودیان لێدەبینرێت.\nلە سلێمانی ٧ توشبووی کۆرۆنا تۆمارکران\n"پێویستە لایەنە سیاسییەکان لە بری چاوساغی بۆ دووژمن یەکێتی نەتەوەیی پێکبهێنن"


جاران، تایبەت پێش سەدەی بیست و یەکەم، کوردبون و کوردایەتی بەهایەکی ئێجگار پێرۆز و مەزنیان هەبو، سەردەمانێک بو کورد بەرامبەردرەندەیی دوژمنەکانی لە بەردەم دو بژاردەی سەرەکیدا بو: یا لە بەرەی میللەت و بێدەنگی یاخود بەرەی دوژمنان. ئەم دو بەرەیە خەسڵەت و ناسنەمەی تایبەت بە خۆیان هەبو، پێشمەرگە و تێکۆشەر و ئەوی تر خائین و جاش و بەکرێگیراو، هەر دو تەرەف بە وردەکاریەوە لای میللەت ناسراو بون و هەڵسەنگاندنی تایبەتیان بۆ دەکرا.\nلەم سەردەمەی باشوری کوردستان بەها و پرەنسیپەکان بەسەر یەکدا ترشاون و هەریسەیەکی سیاسی، حزبی، فکری و کۆمەڵایەتی بەرپابوە، بەتەنیشت ئەمەوە حوکمرانیش بوارێکی دروست و یاسایی نەخوڵقاندوە بۆ دابینکردنی حوکمی یاسا و دادپەروەری کۆمەڵایەتی و پاراستنی مافەکانی هاوڵاتی، ئیدیعاکردنیشیانبۆ سیستەمی دیموکراسی و پەرلەمان بریتیە لە دەسەڵاتی رەهای حزب و بنەماڵە و پێشێلکردنی مافەکانی هاوڵاتیان و کەمینەکان، ئاکامەکەی دروستبونی ئۆلیگارشیحزبی، بنەماڵەیی، ئابوری و جەمسەرە سەربازی و حزبیە بەهێزەکان.\nلەم کەش و هەوایەدا بەرەیەکی زۆر گەورە و بەرفراوانی هاوڵاتی و کادر و تێکۆشەر و رۆشنبیر و نوسەر کە بەشێکی گەورەیان خۆی لە ژیانی حزبایەتی دابریوە و ئیدیعای ئۆپزسیۆنبون و بەرەی نارازی دەکەن، ئەم تاقمانە لە دوای راگرتنی شەری ناوخۆ و دروستبونی بزوتنەوەی گۆڕان پێگەیەکی بەرچاویان لە ژیانی سیاسی و حوکمرانیدا دەستکەوت،بە گشتی رۆڵی بەرچاویان لە پرۆسەی سیاسی و مۆتۆربەکردنی چەمکی ئۆپزسیۆن و نارازی و میدیای ئازادا هەبوە.\nدوای وەفاتی کاک نەوشیروان و مام جلال بۆشاییەکی زەق هەڵتۆقی کە غیابی دو سەرکردەی کورد وەک مەرجەع و زیاتر تۆلێرانت و گوێگر لە هاوسەرکردەکانیان تەواوی پرۆسەی گۆرانکاری و ئومێد و ئاراستەکردنی روداوەکانی بە رادەیەک خاوکرد کە ژیانی سیاسی و حزبی لەلایەن چەند دەستەیەکی ئۆلیگارشی بنەماڵە و حزبی و ئابوری قۆرخ کراو و ئەو کزە هیوایەی هەبو رۆژ دوای رۆژ ئاوا دەبێت.\nلە ئاکامدا بێئومێدی و خۆماتکردن و چاوەروانی یەخەی زۆربەی ئەو کەسایەتی و تاقم و گروپانەیبە خەستی گرتوە، سەرەرای ئەمەش شکستخواردو بون لە دۆزینەوەی هاوکێشەیەک کە زۆربەیان کۆبکاتەوە و لایەنی کەم خۆیان وەک ئۆپزسیۆنێکی تۆکمە ئامادەبکەن.\nباوەر بە ژیانی حزبایەتی و سیاسی لە باشور گەیشتۆتە نزمترین ئاست لە مێژوی بزافی کوردایەتی لە کوردستانی گەورە، شکستی شۆرشی مەزنی ئەیلول و لە سەردەمی درندەیی بێ وێنەی رژێمی سەدام و بێباکی دنیای دەرەوە بە پرسی کورد رۆڵە تێکۆشەرەکانی میللەت تەسلیم بەو واقیعە نەبون، هێدی هێدی یەکێک لە مەزنترین شۆرشەکانی کوردیان بەرپاکرد و بە خوێن و قوربانیەکی بێئەندازە گەیاندیانە مەزنترین راپەرین لە مێژوی ناوچەکەدا.\nئێستا لە ناو شار و دەسەڵاتی خۆماڵی و کرانەوەیەکی رێژەیی لە چەند ناوچەی گرنگی باشوری کوردستان و سەرمایەکی نەتەوەیی گەورە لە نارازی و نیەت و خواستی چاکسازی و گۆرانکاری و چاودێریکردنێکی نێودەوڵەتی کەچی گروپەکانی ئۆپزسیۆن و نارازیە راستەقینەکان دەستەوەسان وەستاون، پەرتەوازە و بێ خاوەن و دیدگای هاوبەشن.\nهێزە ئیسلامیەکان و بزوتنەوەی گۆڕان شایستەی باوەر و متمانەی جدی نین بۆ گۆرانکاری، نەوەی نوێش سەرکەوتو نەبوە لە سەلماندنی نیەتی جدی بۆ گۆرانکاری، لە بۆشایی سیاسی و غەوغای پروپاگەندە و دروشم و کرداری پۆپۆلیستیدا و لە سایەی کێشەکانی یەکێتی و نەرمنواندنی پارتی پشتگیریەکی کاتی سنورداری نێو تاقمە نارازیەکانی بەدەست هێناوە، زیادە بۆ ئەمەش ئەم گرتبونەوەیە رەگ و ریشەی توند داکوتروای سیاسی و فکری نیە،بۆیە ئەستەمە ئومێدی جدی لەسەر هەڵبچێنرێت.\nلەم کەش و هەوایەدا دەبینین گروپ و تاقم و کەسایەتیە نارازیەکان پەنایان بۆ چەند سایتێکی سەربەخۆ و زۆر تایبەت بۆ سۆشیال میدیا بردوە.\nدروستە کە ژیانی حزبایەتی ئەم سەردەمە وای لێهاتوە کە مەبەستی سەرەکی بۆ بەرژەوەندی و موچە و پۆست و دەسکەوتی ترە، زۆر دروستە کەسانێک کە سەرقاڵی خەبات و کاری حزبایەتی پاک بوبون خۆیان لەم جۆرە حزبایەتیە دور راگرتوە، ئەوە مانای ئەوە نیە چەمک و گرنگی حزب بەسەرچوە، لە بری ئەوەی هەوڵ بۆ ئەو مەبەستە بدرێت دەبینین سۆشیال میدیایان کردوە بە بارەگای حزبی شەخسی خۆیان، بێ پێرەو و چاودێریکردن و لێپرسینەوە و بە مەزاجی رۆژ و ئارەزوی خۆیان هەزاران پەیج و کۆمێنت و نوسینیان هەیە، دروستە ئەوانە کاریگەری ئەرێنینان لەسەر کۆی گشتی پرۆسەی گەشەکردنی ئاستی هۆشیاری کۆمەڵایەتی و دەربرینی نارازی و رەخنە و بۆچونی دروست هەیە، هاوکاتیش وەک پرۆسەیەکی پارادۆکسی هەڵتۆقیوی ئەو دۆخە زیانەکانیشی کەم نین.\nکاتێک هاوڵاتی و گەنجێکی خەمخۆر و پەرۆش لە یەک ساتدا چەندین پەیج و کۆمێنتی چەند گروپ و کاراکتەری نارازی و ناسراو دەبینێت و هەر یەکێک لێیان لە ئاوازێک دەخوێێت، بەدەگمەنیش دەبینێت پەیامەکان تۆوی خۆشەویستی و متمانە بچێنن، بەپێچەوانەوە راستەوخۆ و ناراستەوخۆ تەنراون بە زمان و نیەتی تۆڵە و رق و کینە و ناشرینکردنی هاوکارەکانیان و دەگەدان لەم و لەو و فابرەکردنی هەواڵی نادروست.... تاد ئەوا بێگومان هەزار و یەک پرسیاری لا دروست دەبێت و گومانەکانیشی تەشەنە دەکەن، ئەمە ئەو واقیعەیە کە لە دوا مەتافدا سەد لە سەد لە خزمەتی بەرەی نارازی و ئۆپزسیۆندا نیە و بە رەچاوکردنی واقیعی ئەقڵیەتی دەسەڵاتیش ئەوەندە لێی دڵتەنگ نەبوە و ناشبێت، چونکە دەسەڵاتی کوردی هەزمی بونی ئۆپزسیۆن ناکات، باشیش دەزانێت ئۆپزسیۆن بونی بەرچاوی هەیە، جا ئۆپزسیۆنێکی پەرتەوازە و لەتلەت و نەگونجاو لە گەڵ یەکتری زۆر پێ باشترە لە پێچەوانەکەی.\nئەمە ئەو واقیعەیە سۆشیاڵ میدیای بەو شێوەیەی لەم وتارەدا باسم کردوە ختوکەی ناراستەوخۆی دەسەڵات دەدات. ئەمە لە کاتێکدا هێزەکانی دەسەڵات درێغیان لە بواری سۆشیاڵ میدیادا نەکردوە و بە پارەی میللەت هەزاران سایت و پەیج و شتی تریان بۆ ئارایشتەکردنی خۆیان و ناشرینکردنی بەرامبەرخستونەتە گەر.\nبۆ خۆم زانیاریم نیە دەربارەی رۆڵی وڵاتانی دراوسێ و بەغدا لەم جۆرە کارانەدا، بەڵام بێگومانم کە دەستێکی چەوریان تێدایە.\nرۆتەردام: ١٧ ئەپریل ٢٠٢٢


مەحمود عەبدوڵا : سیاسەت و گەمژەیی . – WTARIKURD\nمەحمود عەبدوڵا : سیاسەت و گەمژەیی .\nدوو شتی سەرسوڕ هێنەری جیهان مجسمەی ئەبولهول و ئەهرامەکانی میصر نین ، ئەوانە عیبارەتن لەوەی کە : بۆچی بێشعورەکان ئەوەندە نەفرەت ئەنگێزوچەپەل رەفتار دەکەن ؟ بۆچی لە بیرخستنەوەی ئەو خاڵە ئەوەندە ئازاردەچێژن ؟ منت اراکولیوس .\nسیاسەت هۆشیارییە ، بەڵام سیاسەتی گەمژانە ، ناهۆشیاری بەرهەم دێنێت ، چونکە بۆئەوەی سیاسییەکان گەمژانە ڕەفتار بکەن دە بێت ، پانتاییەک لەناهۆشیاری هەبێت ، تا بتوانن مومارەسەی گەمژەییەکەیان بکەن . کەواتا لەوشوێنەی کە ناهۆشیاری سیاسی هەیە حەتمەن سیاسەتی گەمژانە پەیرەودەکرێت . هەرگیز سیاسەتی عەقلانی فەزایەک لە ناهۆشیاری دروست ناکات ، چونکە کارکردن لەسەر دروستکردنی ناهۆشیاری پێناسەیە بۆجۆری سیاسەت ، واتا سیاسەتی گەمژانە . کاتێک سیاسەت ڕووبەری ناهۆشیاری فراوانتر دەکات ، بۆئەوەیە کەدەرفەتی زیاتر هە بێت بۆکردەی گەمژانە . گەمژەیی سیاسی جۆرێکە لەنەخۆشی ، یاخود معتاد بوون ، چارەسەری نییە ، هەرچەندەزیاتر فشار بخرێتە سەر ئەو فضایە لەگەمژەیی , ئەوا کردەی کەمژانە خێراتر دە بێت و ، کاتێک روبەری هۆشیاری فراوانتر دە بێت ، سیاسەتی گەمژانەش پانتایی کردەی گەمژەیی فراوان دەکات و داهێنانی تێدادەکات ، واتا کاتێک خەڵک پەرچەکردارییان دە بێت دژی کردەی گەمژانەی سیاسی ، ئەوا سیاسەتی گەمژانەش پەر چەکرداری دە بێت دژی هۆشیاری سیاسی خەڵک ، بۆیە سیاسیەکان وەڵامی کۆمەڵگا نادەنەوە ، بە ڵکو دەیانهەوێت لەڕێگەی کردەی گەمژانە ڕوبەری هۆشیاری بچوک بکەنەوە . ئەم جۆرە لەسیاسەتکردن هەموو دەسەلاتە دیکتاتۆرەکانی پێدەناسرێنەوە . سیاسەتی گەمژانە هەرگیز بەدوای چارەسەردا ناگەڕێت بۆشکستەکانیان ؛ بەڵکو بەدوای کەسێک ، شتێک ، ڕوداوێک دادەگەرێت کەشکستەکانی بخاتە ئەستۆ ، واتا خۆ بێبەریکردن لەشکست ئەدگارێکی زەقی سیاسەتی گەمژانەیە .\nئێمە کاتێک گوێبیستی لێدوانی هەندێک بەرپرس دەبین کەدەڵێن : گەر بایکۆت چارەسەرە ، ئێمەش بایکۆت دەکەین ” ئەوە جگە لەدۆزینەوەی شتێک بۆئەوەی شکستەکانی خۆیانی پێدا هەڵبواسن چیتر نییە ، ئێمە ناتوانین ئەمجۆرە رستانە ، وەک گەمژەیی سیاسی نە بینین ، چونکە خۆ بونەوەرێکی تر ئەم وڵاتە بەرێوەنابات ، تا هیچ کەس لێی بەرپرس نە بێت !\nتێگەیشتن لەگەمژەیی بەشێوازە تەقلیدییەکەی ، یاخود وەک تێگەیشتنی زۆربەی خەڵک ، جیاوازە لەو گەمژەییە ی کەمن لێرەدا ئاماژەی پێدەکەم . بەڵکو پێویستە بەجۆرێکی تر ، لەگەمژەیی تێبگەین کە دکتورخاویر کرمنت ” پێیوایە جۆرێک نەخۆشییە ،یاخود جۆرێکە لە اعتیاد بوون ، وەک اعتیاد بون بە مواد مخدر ، وەک چۆن ئەوانەی معتاد دەبن زیان بەخۆیان و بەوکۆمەڵگایەدەگەیەنن کە تێیدادەژین ، گەمژەکانیش بەهەمان شێوە ، بەڵام خراپترین تایبەتی ئەوجۆرە معتاد بوونە ” گەمژەیی “، ئەوەیە کە گەمژەکان یەک زەررە لە گەمژەیی خۆیان ئاگادارنین . لە بەرئەوەی هەرشتێکیان بوێت دەستیان پێدەگات ، تەنها کاتێک دەزانن کە بێشعورن کە ناتوانن مومارەسەی گەمژەییەکەیان بکەن .\nگەمژە ئەو کەسەیە ، یاخود ئەوسیاسییەیە ، کە پێی وایە کۆمەڵگا بۆئەوە دروست بووە ، تا ئەو خۆی تێدا عرض بکات ، باکی بەهیچ شتێک نییە ، ئەوەی بۆئەو گرنگە بوارێک هەبێت خۆی تێدا دەولەمەند بکات ،پۆستێک هە بێت خۆی پێ بنوێنێت . یاخود بتوانێت لەوێوە مومارەسەی گەمژەییەکەی بکات . خەسڵەتێکی ھاوبەشی ھەمووگەمژەکان ئاستنزمی ئینتیمای نیشتیمانییە ، لە بەرامبەردا ئینتیمایەکی بەرزییان بۆگروپەکەیان ھەیەو ھەمیشە قوربانی بە ئینتیمای نیشتیمانی ئەدەن بۆ ئینتیمای حیزب و گروپەکەیان . ھەموو بەھاکانی کۆمەڵگا پێشێل دەکەن ، لەھەمانکاتدا بەردەوام بانگەشە بۆ بەھاجوانەکان دەکەن . د.خاویر دەڵێت : گەمژەکان هیچ کات داوای لێبوردن ناکەن ، هەمیشە فەرمان دەدەن . ئەمجۆرە لەگەمژەیی لەسەر ئاستی سیاسی وڵات بەرەو وێرانکاری دەبات ، کێشە ئەوەنییە کە قەیران دروست دەکەن ، بەڵام ئەوە کێشەیە کە هەست بە بەرپرسیاریەتی ناکەن ، بەڵام داوا دەکەن خەڵک خۆی بە بەرپرسیار بزانێت ، وەک ئەوەی خەڵک بۆ ئەوە دروستکرابن باجی هەڵەکانی ئەوان بدەن . لە جیاتی داوی لێبوردن لە هاوڵاتیان ،ستایشیان دەکەن بەوەی کە خۆڕاگرن ، ئا ئەمەیە سیسەتی گەمژانە .\nعیماد عەلی : رۆشنبیرانی عەرەب و قەیرانەکانی کوردستان .\nهەرێم قادر : خۆکوژیی یان تۆقاندن .


کوردیپێدیا - Gûlabî\n🏰 Gûlabî | پۆل: شوێنەکان | زمانی بابەت: 🏳 Kurmancî - Kurdîy Bakûr\n➕ ئەم بابەتە لەلایەن: (م. ب.)ەوە لە: Oct 10 2018 9:00AM تۆمارکراوە


کوردیپێدیا - پۆلیسی کرماشان دەستگیرکردنی 250 کەس رادەگەیێنێت\n📊 پۆلیسی کرماشان دەستگیرکردنی 250 کەس رادەگەیێنێت | پۆل: ئامار و راپرسی | زمانی بابەت: 🏳 کوردیی ناوەڕاست\nپۆلیسی کرماشان دەستگیرکردنی 250 کەس رادەگەیێنێت\nعەلی ئەکبەر جاویدان، فەرماندەی پۆلیسی پارێزگای کرماشانکرماشان چوارشەممە 18-12-2019 رایگەیاند، 250 کەس کە لە خۆپێشاندانەکاندا بەشداربوون یان هانی خەڵکیان داوە ناڕەزایەتی دەرببڕن، دەستبەسەرکراون. دەشڵێت، زۆربەی گیراوەکان، تەمەنیان لەنێوان 20 بۆ 35 ساڵ دایە.\nپۆلیس و هێزە ئەمنییەکانی کرماشان تۆمەتی وەک پەیوەندی لەگەڵ هێزە دژبەرەکان، ئاژاوەنانەوە، تێکدانی ئاسایش و موڵکی گشتی و هێرشکردنەسەر هێزەکانی ئێرانیان داوەتە پاڵ دەستبەسەرکراوان.\nبەگوتەی سەرچاوە خۆجێییەکان، لە شارەکانی پارێزگای کرماشان بەتایبەت لە شاری کرماشان و جوانڕۆجوانڕۆ، بە دەیان کەس دەستبەسەرکراون کە ژمارەیەکیان چالاکڤانی ناسراوی کولتووری و ئەدەبین.\nرۆژی 15-11-2019 بەهۆی گرانکردنی نرخی بەنزینەوە خۆپیشاندان و ناڕەزایی بەشێکی بەرچاوی شارە گەورەکانی ئێران و رۆژهەڵاتی کوردستانی گرتەوە، بەپێی رێکخراوی لێبوردنی نێودەوڵەتی تاوەکو ئێستا 304 خۆپیشاندەر کوژراون.\n#کرماشان | #جوانڕۆ |\n 📡 ماڵپەڕ | 🏳 کوردیی ناوەڕاست | ماڵپەری رووداو - 18-12-2019\n➕ ئەم بابەتە لەلایەن: (جوان عومەر ئەحمەد)ەوە لە: Dec 18 2019 2:04PM تۆمارکراوە\n✍ ئەم بابەتە بۆ دواجار لەلایەن: (جوان عومەر ئەحمەد)ەوە لە: Dec 18 2019 8:01PM باشترکراوە


پارتەکانی ڕۆژھەڵات لەچاوەڕوانی چیدان ؟؟؟؟ – Standard Kurd\nپارتەکانی ڕۆژھەڵات لەچاوەڕوانی چیدان ؟؟؟؟\nلەلایەن ستاندار Posted on ئه‌یلول 11, 2018 357 جار بینراوە 0 سەرنج\nکاتیک شای ئیران کەوت زۆربەی لایەنە سیاسیە ئۆپۆزسیۆنەکانی ئەو کات , بۆ ئەوەی بتوانن گۆرانکاری لە سیستمی داھاتوی ئیران دا بکەن , نەھێڵن دەوڵەتی داھاتوو ناسنامەیەکی مەزھەبی تووندی ھەبێت , کەوتنە پشتوانی کۆماری ئیسلامی ئێران , بەڵام ھەر زوو کۆماری ئیسلامی سودی لەو ھەڵەیە گەورەی ئۆپۆزسیۆن وەرگرت و بە تیپەربوونی کات بەشێکیانی ملکەچی نیزامەکەی خۆی کردن و بەشێکی تریانی لەناو برد و بەشیکی تریشیان پەنایان بۆ خەباتی چەکداری برد , مۆدێلی دەوڵەت – نەتەوە بووە شوناسی داھاتوی ئەو دەوڵەتەی کە ئێستاش نەتەوەی باڵادەست فەرمانڕەوایەتی دەکا ……\nکورد لەو بەشەیە تاکو ئێستا لە خەباتی چەکداری ( ئۆپۆزسیۆن ) بەردەوامی ھەیە جا بەھیزەوە بێت یان بەلاوازی بە پێی قۆناغەکان گۆڕانکاری بەسەردا ھاتووە , بەتایبەت لە ئێستادا لە پاشەکشێی گەورەدایە تەنانەت ئامادەی ھەر گۆرانکاریەک نییە کە ڕەنگە لەھەر کات و ساتێک بێتە ئاراوە, بەتایبەت لەو پێشھاتانەی ئێستادا کە وا خەریکە نارەزایەتی و خۆپیشاندانەکان بەرفراوانتر دەبن و تەنانەت لە دروشمی نان و کار دەگۆڕدرێت بۆ رووخانی دەستەڵات …\nھەموومان دەزانین کۆماری ئیسلامی ئێران نە حیزبی سیاسی و ناوەندی مەدەنی و فەرھەنگی قبوڵ نییە , تەنانەت بەدرێژای ئەو چەند دەییەی حوکمڕانی کۆماری ئیسلامی لە ھیچ کام لە قۆناغەکان فەراھمی کاری مەدەنی نەکردووە تاکوو خەڵک مومارسەی کاری مەدەنی بکات بۆ بەدەست ھینانی مافە ڕەواکانی خۆی , یان لانی کەم پارتەکانی ڕۆژھەڵات پەنایان بۆ نەبردبێت , تەنانەت پارتە ڕۆژھەڵاتیەکان بە دەرچوون لە یاساو بە ھەڵوەشاوە ئەژمار دەکرین ……\nلێرەدا پارتە ڕۆژھەڵاتیەکان چی بکەن ؟ پیویستە لە ئێستادا پەنا بۆ خەباتی مەدەنی ببەن ؟ یان ھەر وا تەماشاکار دەبن و دەستەوەستان دەوەستن ئاخۆ کەی نیزامی ئیران قبوڵی کاری مەدەنی دەکا , یاخود لە کەمپەکان دا بەدیار پەتی سیدارەو کوشتنی ھاوڵاتیان و زوڵم و ستەمی نیزامی چاوەکانیان توند دادەخەن….\nبەر لەھەموو شتێک باشترین بژاردە چالاک کردنەوەی خەباتی چەکداریە , لاشمان ڕوونە خەباتی چەکداری پارتە ڕۆژھەڵاتیەکان توانای ڕووخانی نیزامی ئێستای ئیرانی نییە , ئەگەر بەم باوەڕەش ئەیانەوێت خەباتی چەکداری دەست پێبکەنەوە , ئەوا ھەڵەیەکی سیاسی گەورە دەکەن , بەڵکو دەبێت خەباتی چەکداری لەوەوە سەرچاوە بگرێت کە پەیامێکە بۆ برەودان بە خەباتی مەدەنی و بەستنەوەی بەرخوادانی شار و شاخە , پشتوانیەکیشە بۆ ھەر ناڕەزایەتیەک کە دژ بە نیزام دێتە ئاراوە , وە لەلایەکی تر کەناڵێکی تری بەگەڕخستنی کار و خەباتی مەدەنییە , وەک ئەوەی لە باکوری کوردستان گوزەر دەکا , ھەمیشە خەباتی مەدەنی پشت ئەستوور بووە بە خەباتی جەکدار ( شاخ ) , کە رەنگە بەراوردکردنی سیستمی حوکمرانی نیوان ئێران و تورکیا گشتاندنی بەسەر تێکڕای خەبات لە رۆژھەڵاتی کوردستان , زوڵمیکی گەورە لە ڕۆژھەڵاتی کوردستان بکەین , جونکە بەشوەیەک لە شێوەکان لە تورکیا تارادەیەک فەراھمی کار و خەباتی مەدەنی کراوە , بەڵام لە ئێران دا بە پێچەوانەوە بەیاسای زۆر تووند قەدەغەی ئەم جۆرە چالاکی و ناڕەزایەتیانەی کردووە ….\nلە ناوچەکەدا کرانەوەیەکی دیموکڕاتی ھاتۆتە پێش کە بەسەرەتای ھەڵوەشاندنەوەی مۆدێلی دەوڵەت – نەتەوە دەست پێدەکات و بە مۆدێکی فیدڕالیزم و کۆنفیدڕاڵی و حوکمی خۆجێ ی لەناو ناوەندێکی دیموکرات دا خۆی دەبینیتەوە , داگیرکەرانی ھەرچوار پارچەی کوردستان, بەدەر نین لەو مۆدێلە , واخەریکە بەشێکیان دەکەون و مۆدێلی تری دیموکڕاتی جێیان دەگرنەوە , لە ئێرانیش دا کە پێکھاتەیەکی فرە نەتەوە و فرە کەلتورە , ئایدەلۆژیای یەک نەتەوە و یەک زمان بۆتە شوناسی دەوڵەتی ئێران و بە دەستوریش ئەم شوناسە زەمانەت کراوە , ھەرچی نەتەوەکانی ترن لەناو فەرھەنگ و کەلتوری نەتەوەی باڵادەست توانراونەتەوە ….\nبۆیە ھەموو ئەمانەی بوونەتە شوناسی دەوڵەت لە ئێراندا بەردەوام ناسەقامگیری بەدوای خۆی دا دینێت , سەڕەڕای خەراپ بوونی بارو گوزەرانی خەلک کە ھەرچی داھات و خێری بیری ئەو ووڵاتەیە بەشێکی زۆری دەچێتە خزمەت ئەو گروپ و میلیشیایانەی کە شەڕی بەوەکالەت بۆ ئەجندایەکی مەزھەبی لەپاڵ کۆماری ئیسلامی ئێران دا لە چەند ووڵاتێکی جیاوازی ناوچەکە دەکەن , پارتەکانی ڕۆژھەڵاتی کوردستان ئامادەی ئەو گۆڕانکاریانەی ناوچەکەبن و شێوازی تەقلیدی خەباتی دوو دەیەیی رابردوو وەلا بنێن و چیتر لاوەکانیان لە کەمپنشینەکان گۆشەگیر نەبن و یان وابەستەی ژیانی مەنفا نەبن …….\nبڵاوکراوەی پێشووحیزبێکی تر ھەڵبژاردنەکانی کوردستانی بایکۆت کرد و ڕەخنەی توند لە پارتی دەگرێت\nبڵاوکراوەی نوێترکورد لەزیندانی بێ شوناسیدا …


ئاژانسی ده نگو باسی کوردستان: پەرویز سەیاد، هونەرمەندى خۆشەویستى نێو خەڵکى خوازیارى هەڵوەشانەوەى حوکمى ئیعدامى ڕامین حوسەین پەناهى و ئازادى زیندانیانى سیاسى لە ئێران بوو.\nله لایه‌ن ئاژانسی ده نگو باسی کوردستان ajansknews kl. ۳/۰۲/۱۳۹۷ ۱۲:۱۱:۰۰ بعدازظهر


نووچە نێت | ڕاستگۆیی بێ لایەنی| چین نیگەرانە لە نزیکبونەوەی کەشتییە سەربازییە ئەمریکییەکان لە سنوورەکەی\nچین نیگەرانە لە نزیکبونەوەی کەشتییە سەربازییە ئەمریکییەکان لە سنوورەکەی\nOctober 2021 19 - 13:13:04\nچین ڕەخنەی توند ئاراستەی ئەمریکا و کەنەدا دەکات بەهۆی ئەوەی کۆتایی هەفتەی ڕابردوو کەشتیی جەنگییان ئاراستەی تەنگەی تایوان کردووە و دەڵێت بەم کارە ئەو دوو وڵاتە ئاشتی و سەقامگیریی ناوچەکە دەخەنە مەترسییەوە.\nلە بڵاوکراوەی فەرمیی فەرماندەیی بەرەی ڕۆژهەڵات لە سوپای چیندا هاتووە، "ئەمریکا و کەنەدا یەکیان گرتووە لەپێناو دروستکردنی کێشە و گرفت لە ناوچەکەدا و بەشێوەیەکی مەترسیدار ئاشتی و سەقامگیریی ناوچەی تەنگەی تایوانیان خستووەتە مەترسییەوە"، لە درێژەی بڵاوکراوەکەدا هاتووە "تایوان بەشێکە لە چین و هێزەکانمان لە پلەیەکی باڵای ئامادەباشیدا دەبن و وەڵامی هەر هەڕەشە و گێچەڵێک دەدەنەوە".\nپێشتر لای خۆیەوە، ئاژانسی فەرمیی هەواڵی تایوان لە راپۆرتێکدا ئاماژەی بەوە کردووە کە سوپای ئەمریکا جەختیکردووەتەوە کە کەشتیی جەنگیی ئەمریکا و کەنەدا لە ١٤ تاوەکوو ١٦ی ئەم مانگە بە تەنگەی تایواندا تێپەڕ بوون و پابەندی خۆیان دوپات کردووەتەوە بە پاراستنی ئاساییشی ناوچەی ئۆقیانووسەکانی هێمن و هیندی.


ئیدانەکردن بەس نییە، لە ریشەی کێشەکان بکۆڵنەوە، بەر لە حەشد، پارتی ڕابگرن - پرس میدیا\nHome عێراقی کوردستان وتار ئیدانەکردن بەس نییە، لە ریشەی کێشەکان بکۆڵنەوە، بەر لە حەشد، پارتی ڕابگرن\nئیدانەکردن بەس نییە، لە ریشەی کێشەکان بکۆڵنەوە، بەر لە حەشد، پارتی ڕابگرن\nپرس میدیا 10/01/2020 04:15:00 pm عێراقی, کوردستان, وتار,\nپرس میدیا - بیڕوڕا\nگروپە لە یاسا دەرچوەکانی ناو حەشد مەترسین، سودلە هەر دەرفەتێک وەردەگرن، بەڵام رەفتارەکانی پارتی ترسناکترن.\nبا ڕوونیبکەمەوە چۆن؟\nیەکێک لەو ستراتیژانەی وایکردوە ئەمریکا و تارادەیەک ئێران براوەی ململانێکان بێت، ئەوەیە کە هەردووکیان ململانێکان لە سنورەکانی خۆیان دوردەخەنەوە، لە نزیک سنوری نەیارەکانیان ململانێ دەکەن.\nتەواوی ململانێکانی ئەمریکا لەگەڵ روسیا لە بەرلووتی مۆسکۆ دایە لە ئەوروپای شەرقی، لەگەڵ چین و کۆریای باکور لە بەر لووتیاندایە و سنورداریکردوون.\nئێران ترسی زۆری لەوەیە ئەمریکا شەڕەکەی لەگەڵ بگوازێتەوە عێراق و هەرێمی کوردستان بۆیە هەوڵی هەراسانکردنی ئەدا، تا ئەمریکا سوپاکەی لە عێراق بکێشێتەوە و ئەو بەڵایە لە خۆی دوربخاتەوە.\nهەرێمی کوردستان بەو لاوازییەی خۆیی ئێران نایەوێت کێشەی لەگەڵ دروست بکات و یەکەمین وڵاتی دراوسێ بوو دانی بە هەرێمی کوردستاندا ناوە، بەشی زۆری بۆ ئەوەیە لەو سنورە کورد کێشەی بۆ دروست نەکات و سنورەکەی ئارام بێت.\nبەڵام بەهۆی سیاسەتەکانی پارتی و دەستوەردان لە کاروباری پێکهاتەکان، شەڕی بنەماڵەی بارزانی لەگەڵ هەندێ هۆزی کورد، کارێکی کردووە شەبەک ببنە حەشدی شەعبی و حاشا لە "کورد" بونی خۆیان بکەن، (فەرماندەی لیوای ۳٠ حەشد شەبەکن)، یەزیدییەکان هێندە لە کورد و سیاسەتی پارتی توڕەن، ئامادەن سوپای عێراق و حەشد قبوڵ بکەن، بەڵام پێشمەرگەیان قبوڵنییە و زۆرێکیان حاشا لە کوردبوون ئەکەن.\nلە کەرکوک سونەکانی حەویجە و تورکمانەکان بە هۆی سیاسەتی بوغزاندنی پارتی و یەکێتی هێندە رق لە دڵ بون بەرامبەر کورد لە دوی دەرفەتێک ئەگەرێن لەگەڵ شەیتانیش رێکبکەون دژی هەرێمی کوردستان.\nلە دەشتی نەینەوا پارتی فیتنەیی لە نێوان مەسیحییەکانی ئەلقوش و دەشتی نەینەوا دروستکردووە و هەندێکیانی کردوە بە دوژمن و لە ناچاری بونەتە حەشدی شەعبی،\nلە بادینان و نەینەوا زوڵم و زۆرداری بنەماڵەی بارزانی کارێکی کردوە زێبارییەکان و گەرگەرییەکان لەگەڵ حەشد یەکبگرن و دژی بوونی پێشمەرگە لە موسڵ بوەستنەوە، زانیاریم هەیە چەندین هۆزی کورد، لە بادینان پەیوەندییان بە حەشد و حکومەتی عێراق کردووە، کە فەوجیان بۆ بکەنەوە و ئامادەن ببەنە بەشێک لە سوپای عێراق.\nهەموو ئەم گروپانە لە ناوچە هاوسنورییەکانی هەرێمی کوردستان دەژین، هەندێکیشیان قوڵایی جەماوەرییان لە ناو هەرێم هەیە.\nئەمانە ئەگەر خۆشیان نەبنە هەرەشە، ئەوە لە دەرفەتێک دەگەرێن هاوشێوەی بنەماڵەی بارزانی، بەسەر پشتی حەشد بێت یان سوپای عێراق تۆڵە لە پارتی و بنەماڵەی بارزانی بکەنەوە و مافی خۆیان وەربگرنەوە، ئەوان ئەبینن پارتی چ زوڵمێکی لێ کردون و بیرە نەوتەکانیان تاڵان ئەکات، ئامادەن ببنە داردەستی ئێران یان هەر گروپێکی تر لەدژی پارتی.\nبۆیە ئەبێت پارتی و بنەماڵەی بارزانی رابگیرێن ئەگیان هەموومان بە ئاگرەکەیان دەسوتێین.\nتاگەکان # عێراقی # کوردستان # وتار\nBy پرس میدیا at 10/01/2020 04:15:00 pm\nLabels: عێراقی, کوردستان, وتار\nعێراقی کوردستان وتار


کوردیپێدیا - تەفسیرا ب ساناهی بۆ قورئانا پیروز (2)\n📕 تەفسیرا ب ساناهی بۆ قورئانا پیروز (2) | 🏷 پۆل: پەڕتووکخانە | زمانی بابەت: 🏳 کرمانجی - کوردیی باکوور\nتەفسیرا ب ساناهی بۆ قورئانا پیروز (2)\nئامادەکرن:هژمارەکا زانایان بـ چاڤدێریا د.عبداللە الترکی\nوەرگێران بو کوردیێ :تحسین إبراهیم دوسکی\n➕ ئەم بابەتە لەلایەن: (رۆژهات سەعید)ەوە لە: Jan 26 2012 11:14PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Jan 29 2015 3:21PM باشترکراوە\n1. 👁 تەفسیرا ب ساناهی بۆ قورئانا پیروز (1)\n2. 👁 تەفسیرا ب ساناهی بۆ قورئانا پیروز (3)


دابان محەمەد: به‌شه‌و قاچاغى به‌زۆرى هێز و به‌ڕۆژ دڵنه‌وایى و لێبورده‌یى، چاره‌سه‌رى دۆخه‌كه ناكات\nپەرلەمانتارێکی فراکسیۆنی گۆڕان لە پەرلەمانی کوردستان دەڵێت؛ ژێرزه‌مینى حزب پڕ و قاسه‌ى حكومه‌ت خاڵى، ده‌لیله بۆ گه‌نده‌ڵى و تاڵانى و دزینى سه‌روه‌ت و سامانى خه‌ڵك.\nدابان محەمەد، پەرلەمانتاری فراکسیۆنی گۆڕان لە پەرلەمانی کوردستان لە نوسینێکدا دەڵێت: هێشتا به‌كاتژمێر، چله‌ى وته‌كانى سه‌رۆكى حكومه‌ت تێنه‌په‌ڕیوه، كه وتى وه‌زیرى حزبیمان نیه! ئیداره‌یه‌كى حكومه‌ت به‌پێوه بون بۆ پێشوازى له هاوسه‌رۆكى یه‌كێتى. ئه‌وانه‌ى هه‌ڵتوتابون له چاوه‌ڕوانی و پێشوازیدا، ده‌بێت بزانن، خۆیان هۆكارى شكستى كارگێڕى و ئابورى ته‌ندروستى گه‌رمیانن.\nعەلی حەمەساڵح: بەیەک ئیمزا ملیۆنێک دۆلاری باجی سەر کۆمپانیایەک سفرکراوەتەوە\nپەرلەمانتارێکی گۆڕان: په‌رله‌مانی كوردستان له ئاستی چاوه‌ڕوانی و متمانه‌ی خه‌ڵكدا نیه\nفراکسیۆنی گۆڕان: ئاراستەی کارکردنی دەستەی سەرۆکایەتی تێکەڵکردنی پەرلەمانی کوردستانە بە ململانێی ناشرینی حیزبەکان


خشوع لە نوێژدا: ماڵپەڕی وەڵامەکان\nنوێژخشوع لە نوێژدا\nخشوع لە نوێژدا\nچۆن دەتوانین خشوع بەدەست بهێنین لە نوێژدا، و لە قورئان خوێندندا و لەدەرەوەى نوێژیش؟\nخشوع كرۆك و ناوەرۆكى نوێژە، ماناكەشى واتە ئامادەبوونى دڵ و نەچوونى ئاگایی و دڵى نوێژخوێن بەملاولادا، وە ئەگەر مرۆڤ هەستى بە شتێك كرد كە لەخشوع دوورى دەخاتەوە لاى دەدات ئەوا با پەنابگرێت بەخوا لە شەیتان وەكو پێغەمبەرى خوا ﷺ فەرمانى بەوە كردووە(١)، وە گومانى تێدا نییە كە شەیتان سوورە لەسەر تێكدانى هەموو عیبادەتەكان و بەتایبەت نوێژ كە باشترین عیبادەتە لەدواى شایەتومان، بۆیە دێت بۆ لاى كەسی نوێژخوێن و دەڵێت: بیرى ئەوە و ئەوە بكەرەوە(٢) بۆیە واى لێ دەكات لەناو داڵغە و بیركردنەوەدا بێت كە هیچ سوودى نییە و بە كۆتایی هێنانیش بە نوێژ ئەویش نامێنێت.\nبۆیە واجبە لەسەر مرۆڤ كە زۆر سووربێت لەسەر ڕووكردنە خوا – عزوجل- و ئەگەریش هەستى بەشتێك كرد لەم وەسوەسە و بیركردنەوانە با پەنابگرێت بە خوا لە شەیتانى ڕەجم كراو ئیتر ئەگەر لە ركوعدا بێت یان لە تەحیات یان دانیشتبێت یاخود لەهەر حاڵەت و كاتێكدا بێت لەنوێژدا.\nوە لەباشترین هۆكارەكانى دروست بوونى خشوع لەنوێژدا ئەوەیە كە وابزانێت و بیرلەوەبكاتەوە كە ئەو لەنوێژدا بەرانبەر بە خواى گەورە وەستاوە و قسەى لەگەڵدا دەكات.\n(١) رواه مسلم في باب 25- التعوذ ن شيطان الوسوسة في الصلاة 4/1728 ح 68 (2203).\n(٢) هذا جزء من حديث أبي هريرة المتفق عليه، رواه البخاري في الأذان/ باب فضل التأذين ح/608. ومسلم في الصلاة/ باب فضل الأذان وهرب الشيطان عند سماعه 1/291 ح 19 (389).\nحوکمی کەسێک پێش ئەوەی کاتی نوێژ بێت نوێژ بکات چۆنێتى خۆپاك كردنەوەى نەخۆش پایە (ڕوکن) و واجب و سوننەکانی نوێژ ، لەگەڵ جیاوازى نێوان ڕوکن و واجب چوار مانگە نوێژ ناکەم و تاوانى زۆرم ئەنجامداوە ئێستا دەمەوێ نوێژ بکەم، ئایا چی بكەم بۆ ئەوەی زیاتر بەردەوام بم ؟ حوکمی نوێژکردنی ئافرەت بە نیقاب و دەستکێشەوە\nسەردان: ٩٥٩ بەش: نوێژ\nپرسیاری دواترکاتی خوێندنی فاتیحە بۆ مأمومپرسیاری پێشترسود و حیکمەتى فەرزکردنى حیجاب لەسەر ئافرەتان


زمانی دایک و مرۆڤایەتی !\n09:55 - 21/02/2021\nزمان ئەو بەهرە خوایەیە، کە مرۆڤەکان بە هۆیەوە لە یەکتری تێ دەگەن و ژیان بەرەو پێشەوە دەبات. کەس بە ئارەزووی خۆی زمانی خۆی هەڵنەبژاردوە، بەڵکو لە خواوە داندراوە، بەڵام ئەوەی جێگەی سەیر و سەرسوڕمانە هەموو کەس ناتوانێ وەکو مافێکی خوایی - ئینسانی بەکاری بێنێ!\nبێ بەشکردن یاخود بێ زمان کردن لەناوچەیەکە، کە زۆربەی هەرە زۆری خەڵکەکەی موسلمان و دەسەڵاتدارەکان سەری زمان و بنی زمانیان شانازی بە دینەکەیان و خوا پەرستییە! .. کەچی، لە هەرسێ وڵاتی موسڵمانی ئێران، تورکیا و سوریا فێربوون و پەروەردە بوون بەزمانی کوردی واتە ئەو زمانەی خوا پێی داوین قەدەغەیە. حکومەتی ئیخوانی تورکیا، عەلەوی سوریا و شیعی ئێران گەلی کوردیان لەو زمانە بێ بەشکردووە، لە کاتێکدا خوای گەورە لە قورئانی پیرۆزدا دەفەرموێ:\n( .... وجعلناکم شعوبا و قباللا لتعارفوا.... هەروەها دەفەرموێ و من ایاتە خلق السموات و الارچ و اختلاف السنتکم والوانکم)\nبەڵام بەداخێکی گرانەوە دەسەڵاتدارانی ئەو سێ وڵاتە موسڵمانە نەک هەر مافی کورد، بەڵکو دەستوری خواش فەرامۆش دەکەن!\nیونسکۆ ئەو رێکخراوە جیهانیەیە، کە ئەمڕۆی کردۆتە ڕۆژی زمانی دایک، بۆ ئەوەی هەموو کەسێک بتوانێ بەزمانی خۆی قسە بکا، بخوێنێ و پێبگا، لە کۆتایشدا زمانەکان بە زیندویی بمێننەوە، کەچی ئەو دەوڵەتانە گوێ لەو بڕیارە جیهانیەش ناگرن!\nمن باسی ئەو وڵاتانە دەکەم کە کوردستانیان بەسەدا دابەشکراوە، بەڵام لە وڵاتە مەسیحەکانی ڕۆژئاوا ئەگەر پازدە خوێندکاری کورد داوای فێربوون بە زمانی دایکیان بکەن ئەوا دەوڵەت خوێندنگا و مامۆستایان لەسەر ئەرکی خۆ بۆ دابین دەکا.\nلەم ڕۆژە پیرۆزەدا پێویستە هەموومان بەراورد بکەین و بپرسین ئایا بۆچی لە ئێرانێکی برا موسڵمان نزیکەی دە ملیۆن کورد، لە تورکیایەکی برا موسڵمان نزیکەی بیست و پێنج ملیۆن کورد و لە سوریایەکی برا موسڵمان نزیکەی سێ ملیۆن کورد لەو مافە خواییە بێ بەش دەکرێن و هەوڵ دەدەن ئەو دەستکردە خواییە بسڕنەوە؟!\nدەپرسین بۆچی پازدە خوێندکار بۆیان هەبێ لە وڵاتێکی بێگانەی نا موسڵمان خوێندنگەیان بەزمانی دایک بۆ دابین دەکرێ، بەڵام بە ملیۆنان کوردی موسڵمان لەسەر خاکی خۆیان ئەو مافەیان لێ زەوت دەکرێ؟\nئەوە تا کەی؟\nپیرۆزبێ ڕۆژی زمانی دایک و هەر درەوشاوە بێ یەیڤی کوردی...


لەسەر ڕێگای ڕانیە ئۆتۆمبێلێك وەرگەڕا – تۆڕی میدیایی خەڵک\n2020/07/24 - 8:18 PM\nبەڕێوەبەرایەتی ھاتووچۆی ڕاپەڕین ئاشكرای دەكات، كە ڕووداوێكی ھاتووچۆ لە جۆری وەرگەڕان لە دوو سایدی سەركەپكان_ڕانیە ڕوویدا و دەشڵێت: “شۆفێرەكەی بێ مۆڵەت بووە”.\nبەڕێوەبەرایەتی ھاتووچۆی ڕاپەڕین لە ڕاگەیەنراوێكدا ئاماژەی بەوەكردووە، ئەمڕۆ ڕووداوێكی ھاتووچۆ لە جۆری وەرگەڕان لە دوو سایدی سەركەپكان_ڕانیە ڕوویدا، كە تۆیۆتا لاندكرۆزێك وەرگەڕا.\nڕاشیگەیاندووە، شۆفێرەكەی بەھۆی خێرایی زۆر كۆنتڕۆڵی لەدەستداوە و چۆتە سەر جەزرە وەسەتی و لە ئەنجامدا ٩ داری شكاندوە.\nئاشكراشی كردووە، شۆفێرەكەی بێ مۆڵەتە و تەمەنی یاسایی تەواو نەكردوە، داوا لە دایك و باوكان دەكەین بەھیچ شێوەیەك ئۆتۆمبێل نەدەن بەو ھەرزەكارانەی تەمەنی یاساییان تەواو نەكردوە.\nبەڕێوەبەرایەتی ھاتووچۆی ڕاپەڕینڕانیە\nلە هەرێم تووشبوون بە كۆرۆنا كەمی كرد و چاكبوونەوە زیادی كرد


ئەندامێکی حیزبی دێموکرات لە ئاڵمان کۆچی دوایی کرد\n12:58 - 27 گەلاوێژ 2719\nکوردستان میدیا: ئەندامێکی حیزبی دێموکراتی کوردستانی ئێران، خەلکی شاری سنە، لە تەمەنی ٨٦ ساڵیدا لە ئاڵمان کۆچی دوایی کرد.\nبەپێی هەوالی گەیشتوو بە ماڵپەڕی کوردستان میدیا، ڕۆژی شەممە ٢٦ی گەلاوێژ، کاک "محەممەد ئەمین ڕوستەمی"، ناسراو بە "شاتر حەمەئەمین"، ئەندامی حیزبی دێموکراتی کوردستانی ئێران، لە وڵاتی ئاڵمان، لە تەمەنی ٨٦ ساڵیدا بە هۆی نەخۆشییەوە کۆچی دوایی کرد.\nشاتر "حەمەئەمین" لە دایکبووی ساڵی ١٣١٢ی هەتاوی لە شاری سنەی ڕۆژهەڵاتی کوردستان و یەکێک لە تێکۆشەرانی ناسراوی نێو ڕیزەکانی حیزبی دێموکراتی کوردستانی ئێران بوو کە، هەر لە سەرەتای شۆڕشی گەلانی ئێرانەوە لە دژی ڕێژیمی پاشایەتی و ڕاگەیاندنی خەباتی ئاشکرای حیزبی دێموکرات، وەک فەرماندەیەکی خاوەن ئەزموون کە پێشتریش بەشداریی شۆڕشی ئەیلوولی کردبوو، هاتە نێو ڕیزی هێزی پێشمەرگەی کوردستان، لە حیزبی دێموکراتی کوردستانی ئێراندا.\nشەڕە حەماسییەکانی نێوشاری سنە و دەوروبەر شایەتی بۆ فیداکاریی ئەو کەسایەتییە دڵسۆزەی گەلەکەمان ئەدەن.\nکاک "حەمەئەمین"، دواتریش درێژەی بە خەبات و تێکۆشانی دا و لەو ساڵانەی دواییدا بەهۆی پیری و نەخۆشی ڕووی لە وڵاتی ئاڵمان کرد و لەوێش وەک تێکۆشەرێکی وەفادار بە ڕێبازەکەی، درێژەی بە خەبات و تێکۆشان دایەوە.\nشاتر "حەمەئەمین" پێشتریش لە نێو حیزبی شیووعی عێراق و پارتی دێموکراتی کوردستان بۆ خزمەت بە نەتەوەکەی خەباتی کردبوو.\nحیزبی دێموکراتی کوردستانی ئێران سەرەخۆشی لە بنەماڵە، خزم و کەس و کاری ناوبراو دەکات و خۆی بە هاوبەشی خەمیان دەزانێت.


ناوەندیی سیاسیی حیزبی دێموکرات ڕاگەیەندراوێکی بڵاو کردەوە\n14:15 - 9 رەشەمه 2717\nکوردستان میدیا: ناوەندیی سیاسیی حیزبی دێموکراتی کوردستانی ئێران سەبارەت بە بەڕێوەچوون و کۆتایی سەرکەوتووانەی شانزدەهەمین کۆنگرەی حیزبی دێموکرات ڕاگەیەندراوێکی بڵاو کردەوە.\nڕاگەیەندراوی ناوەندیی سیاسیی حیزبی دێموکراتی کوردستانی ئێران سەبارەت بە بەڕێوەچوون و کۆتایی هاتنی سەرکەوتووانەی شانزدەهەمین کۆنگرەی حیزب\nلە ڕێگەی ئەم راگەیەندراوەوە هەموو لایەک ئاگادار دەکەینەوە، کە ١٦هەمین کۆنگرەی حیزبی دێموکراتی کوردستانی ئێران ئێوارەی ڕۆژی سێشەممە ڕێکەوتی ١ی ڕەشەمەی ١٣٩٦ی هەتاوی بەرانبەر بە ٢٠ی فێورییەی ٢٠١٨ی زایینی، بەپێی ئەو بەرنامەیە کە وەک دەستووری کار دیاری کرابوو دەستی بەکار کرد و پاش چوار ڕۆژ کاری بەردەوام، درەنگانی شەوی هەینی لەسەر شەممە ڕێکەوتی ٤ی ڕەشەمە سەرکەوتووانە کۆتایی بە کارەکانی هێنا.\nکۆنگرەی ١٦هەمی حیزبی دێموکراتی کوردستانی ئێران لە هەڵومەرجێکی تایبەتی و ناوچەییدا بەڕێوەچوو کە پێویست بوو هەم لە باری سیاسی و هەمیش لە باری ئەمنییەتییەوە گرینگییەکی بەرچاوی پێ بدرێ، بەتایبەت کە کۆماری ئیسلامیی ئێران زۆر بە جیددی بۆ زەبروەشاندن لە کۆنگرە یا پێشگرتن لە بەڕێوەچونی لە دارشتنی پلان و پیلانگێریدا بوو. بەخۆشییەوە حیزبی دێموکراتی کوردستانی ئێران بە لەبەرچاوگرتنی هەموو ئەگەرەکان بەتایبەت لە باری کات و شوێنی کۆنگرە و پاراستنی ئاسایشی شوێنی کۆنگرە وردبینانە هەڵسوکەوتی کرد، هەر بۆیە کۆنگرە لەو بارەشەوە بە سەرکەوتوویی بەڕێوە چوو.\nساڵۆنی کۆنگرە بە چەندین دروشم رازابووەوە، کە دەربڕی بیروبۆچوونی دێموکراتییانە، نەتەوەییانە و دادپەروەرانەی حیزبی دێموکراتی کوردستانی ئێران بوون ڕاسانی ڕۆژهەڵات وەکوو ناوی کۆنگرە هەڵبژێردرا.\nکورسیی هاوڕێیان شەهید چەکۆ ڕەحیمی، کاوە جەوانمەرد و هێمن مەولاننژاد کە نوێنەری کۆنگرە بوون، بەڵام بەداخەوە بە هۆی شەهید بوونیان پێش کاتی بەستنی کۆنگرە بەتاڵ بوو بە چەپکەگوڵ ڕازێنرابوون.\nکۆنگرەی ١٦ی حیزبەکەمان بە سروودی نەتەوایەتی ئەی ڕەقیب و چەند ساتێک بە پێوە ڕاوەستان بە بێدەنگی دەستی بە کارەکانی کرد و پاشان هاوڕێی بەڕێز حەسەن شەرەفی بەرپرسی کۆمیتەی ئامادەکاریی کۆنگرەی ١٦ڕاپۆرتی کارەکانی ئەو کۆمیتەی پێشکەشی ئەندامانی کۆنگرە کرد، پاش پەسندکرانی ڕاپۆرتەکە دەنگی بۆ مەشرووعییەت و ڕەوایی کۆنگرە وەرگرت کە نوێنەرانی بەشدار لە کۆنگرە بە تێکڕای دەنگ مەشرووعییەتی کۆنگرەیان پەسند کرد و کۆنگرە بە فەرمی چووە بواری بەڕێوەبردنی ئەو بەرنامانەی کە لە دەستووری کاری کۆنگرەدا دەسنیشان کرابوون.\nبەپێی ئەو بەرنامەیە سەرەتا داوا لە تێکۆشەر و کەسایەتی ناسراوی حیزبەکەمان کاک مەلا حەسەن شێوەسەڵی کرا کە وتاری کردنەوەی کۆنگرە پێشکەش بکات. بەڕێزیان لە پەیامی خۆیدا وێڕای ئاماژە بە هەلومەرجی ناوچە و شوێنی حیزبی دێموکراتی کوردستانی ئێران لە گۆڕەپانی خەباتی کوردستانی ڕۆژهەڵات، تەبایی نێوماڵی کورد و یەکڕیزیی کادر و پێشمەرگە و ئەندامانی حیزبی دێموکراتی کوردستانی ئێرانی بە پێویستییەکی گرینگ دانا، کە ئەو پەیامە بەگەرمی پێشوازی لێ کرا.\nلە بڕگەیەکی دیکەی کاری کۆنگرەدا ڕاپۆرتی سیاسیی کۆمیتەی ناوەندی لە لایەن بەڕێز مستەفا هیجری سکرتێری گشتیی حیزبەوە پێشکەشی کۆنگرە کرا. ئەو ڕاپۆرتە وەزعی جیهانی و هەڵوێستەکانی وڵاتانی زلهێز و شوێندانەریان لەسەر ڕەوتی ڕووداوەکانی ناوچە و ئێران و دۆزی کورد بەگشتی، هەروەها ئاڵۆزییەکانی ڕۆژهەڵاتی ناوەڕاست و ڕۆڵی تێکدەرانەی کۆماری ئیسلامی لەو ناوچەیە کەوتبووە بەرچاو و وەزعی ئێستای ئێران و خەباتی خەڵکی ئێران بۆ ئازادی و مافەکانیان بە وردی ئاماژەیان پێ کرابوو.\nلە ڕاپۆرتەکەدا دۆزی کورد بەگشتی لە هەموو پارچەکان بەمجۆرە کە هەیە باسیان لێ کرابوو و بزووتنەوەی کورد لە کوردستانی ڕۆژهەڵات و دەوری هێزە سیاسییەکانی کورد لەو پارچەیەی کوردستان و پێویستی هاوکاری و هاوخەباتی ئەو هێزانە و ڕۆڵەکانی نەتەوەی کورد پێ لەسەر داگیرابوو، لەو چوارچێوەدا وەدیهاتنی بەرە یا ئیتلافێک لە نێوان هێزە سیاسییەکانی کوردستانی ڕۆژهەڵات و ئێران بە گرینگییەکی تایبەتییەوە سەیری کرابوو و لابردنی بەربەستەکانی سەر ڕێگای ئەم مەبەستە دەسنیشان کرابوون.\nلەو پێوەندییەدا ئاماژە بەوە کرابوو کە تا بەئاکام گەیشتنی یەکگرتنەوە حزوور و بەشداری هاوڕێیانی پێشوو لە هەر تەشەکوولێک یان بەرە یان ئیئتلافێکی نێوان هێزە کوردیی و ئێرانییەکان ناکاتە بەربەستی ئامادەبوونی حیزبی دێموکراتی کوردستانی ئێران لەم بەرە یا ئیئتلافە کوردی یا ئێرانییەدا.\nبەشێکی دیکەی ڕاپۆرتەکە بۆ گرینگی دان بە ڕاسانی ڕۆژهەڵات تەرخان کرابوو کە لەو بارەوە شێوەی بەرینتر کردنەوە و شوێندانەرتربوونی دەسنیشان کرابوو. ئەندامانی کۆنگرە لە چەند دانیشتندا زۆر چالاکانە بەشداری باس و ڕاوبۆچوون دەربڕین لەسەر هەرکام لە بەشەکانی ڕاپۆرت بوون کە تێبینی و بۆچوونەکانیان ڕاپۆرتەکەی دەوڵەمەندتر کرد.\nسەرئەنجام لە دەنگ وەرگرتنێکدا ڕاپۆرتەکە بە زۆرینەیەکی بەرچاو پەسند کرا. دیارە کۆی باس و بابەتەکانی ئەم ڕاپۆرتە لە داهاتوودا پاش چاپ و بڵاوکردنەوە دەکەوێتە بەرچاوی هەموو لایەک.\nبڕگەیەکی دیکەی کاری کۆنگرە باس لەسەر گەڵاڵەی پێکهاتەی حیزب بوو، گەڵاڵەیەک کە لەسەر بنەمای دابەشکردنی دەسەڵات و گرینگیدان بە بایەخە تەشکیلاتییە نێوخۆییەکان، ئاڵوگۆڕێکی بنەڕەتیی لە پێکهاتەی حیزبدا پێک دێنێ، هەر بۆیە بارتەقای گرینگییەکەی، بۆ ماوەی زیاتر لە ساڵێک لە لایەن ئەندامانی حیزبەوە کەوتبووە بەرباس و ڕادەربڕین و سەرئەنجام ئەو گەڵاڵەیە کە سەرەتا لە لایەن سکرتێری گشتیی حیزب و چەند هاوڕێیەکەوە ئامادە کرابوو، پاش پێداچوونەوە و لەبەرچاوگرتنی تێبینییەکان لە پلینۆمەکانی دوایی حیزبدا لە لایەن کۆمیتەی ناوەندییەوە کۆدەنگی لەسەر درووست بوو و وەک گەڵاڵەی پێشنیاری کۆمیتەی ناوەندی بۆ پێکهاتەی حیزب پێشکەشی کۆنگرەی ١٦ی حیزب کرا.\nئەو گەڵاڵەیە لە لایەن بەشدارانی کۆنگرەوە بە تێروتەسەلی باسی لەسەر کرا و ئاڵوگۆڕی بیروڕای بۆ کرا و پاش لەبەرچاوگرتنی ڕای زۆربەی بەشدارانی کۆنگرە وەک گەڵاڵەی ئاڵوگۆڕ لە پێکهاتەی حیزبدا بە زۆرینەی بەرچاوی دەنگی نوێنەرانی کۆنگرە پەسند کرا.\nبڕگەیەکی دیکەی کاری کۆنگرە پێداچوونەوە بە بەرنامە و پێڕەوی نێوخۆی حیزب بوو، دیارە بەرنامە لەژێر تیشکی ڕاپۆرتی سیاسی کۆمیتەی ناوەندیدا و پێڕەوی نێوخۆیش بە سەرنجدان بە نێوەڕۆکی گەڵاڵەی پێکهاتەی حیزب داڕێژرابوون، بەم حاڵەش بەشدارانی کۆنگرە چالاکانە لە پێوەندی لەگەڵ بەرنامە و پێڕەوی نێوخۆی حیزبیشدا بە وردی ڕاوبۆچوونی خۆیان دەربڕی، سەرئەنجام بە لەبەرچاوگرتنی تێبینییەکانی بەشداران، بەرنامە و پێڕەوی نێوخۆی حیزبیش لە لایەن نوێنەرانی بەشدار لە کۆنگرەوە پەسند کران.\nبڕگەی دوایی کاری کۆنگرە دیاریکردنی لێژنەی هەڵبژاردن و بەڕێوەبردنی هەڵبژاردنەکان بوو، بۆ ئەنجامدانی ئەم ئەرکە لێژنەیەکی سێ کەسی لە ئەندامانی کۆمیتەی ئامادەکاریی کۆنگرە بۆ چاوەدێریی بەسەر هەڵبژاردنەکان دیاری کرا و ژمارەیەک هاوکاری دیکە لە ئەندامانی کۆنگرە کاری بەڕێوەبردنی هەڵبژاردنەکانیان پێ‌ئەسپێردرا . ئەم لێژنەیە سەرەتا هەڵبژاردنی بۆ لێپرسراوی گشتیی حیزب بەڕێوە برد و لە ئەنجامدا هاوڕێی بەڕێز کاک مستەفا هیجری بە زۆرینەی بەرچاوی دەنگی بەشدارانی کۆنگرە وەک لێپرسراوی گشتیی حیزبی دێموکراتی کوردستانی ئێران هەڵبژێردرا.\nپاشان ئەو لێژنەیە کاری هەڵبژاردنی ئەندامانی ناوەندی سیاسی بەڕێوەبرد و لە نێو کاندیداتۆرەکاندا کە ژمارەیان بەرچاو بوو، ئەو رێژەیەی کە کۆنگرە بۆ ناوەندی سیاسی پەسندی کرد بوو، لە چوار دەوری هەڵبژاردندا براوەی هەڵبژاردنەکانی ڕاگەیاند. لێرەدا ئاماژە بەوە پێویستە کە ڕێژەی بەشداری ژنان چ وەک ئەندامی نوێنەری کۆنگرە و چ وەک ئەندامی ناوەندی سیاسی تا ڕادەیەک هەڵکشانی بە خۆیەوە بینیبوو.\nپێویستە بگوترێ لە مەودای نێوان بڕگەکانی بەرنامەی کۆنگرەدا لیستە و ناوی ئەو حیزب و لایەنە سیاسییە بیانی، ئێرانی و کوردستانییانە کە پەیامیان بۆ کۆنگرە ناردبوو، لە لایەن کۆمیسیۆنی پەیامەکانی کۆمیتەی ئامادەکاریی کۆنگرەوە بە ئاگاداری بەشدارانی کۆنگرە گەیشت ولیستی ئەو پەیامانەش ڕاگەیاندران کە بە ناوی کۆنگرەوە بۆ لایەنەکانی پێویست دەنێردرێ.\nهەروەها کۆمیسیونەکانی سکاڵا و بڕیارەکانی کۆنگرەش لە ڕەوتی کاری کۆنگرەدا ئەرکی پێئەسپێردراوی خۆیان بەڕێوە برد و ئاکامەکەیان بە کۆنگرە ڕاگەیاند.\nبەمجۆرە کۆنگرەی شازدەهەمی حیزبی دێموکراتی کوردستانی ئێران سەرکەوتووانە کۆتایی بە کارەکانی خۆی هێنا و هەروەک پێشتریش ئاماژەی پێ‌درا، بەڵگەنامەکانی کۆنگرە پاش ئامادەبوون و بە چاپ گەیشتن دەکەونە بەر دیدی خوازیارانی.\nسەرکەوتن بۆ بزووتنەوەی کورد و بزووتنەوەی سەرانسەری ئێران\nنەمان بۆ ڕێژیمی دیکتاتۆر و کۆنەپەرەستی کۆماری ئیسلامیی ئێران\n٩ی ڕەشەمەی ١٣٩٦ی هەتاوی


نەخۆشخانەی بەرکەوتووانی چەکی کیمیاوی هەڵەبجە لە چاوەڕوانی خەڵکەوە تا کەموکوڕییەکانی ئێستا | Rwmal\nده‌ستپێك دیدار و چاوپێكه‌وتن نەخۆشخانەی بەرکەوتووانی چەکی کیمیاوی هەڵەبجە لە چاوەڕوانی خەڵکەوە تا کەموکوڕییەکانی ئێستا\nنەخۆشخانەی بەرکەوتووانی چەکی کیمیاوی هەڵەبجە لە چاوەڕوانی خەڵکەوە تا کەموکوڕییەکانی ئێستا\nله‌لایه‌ن: rwmal rwmalله به‌رواری: ئاب 21, 2019 له‌به‌شی:: دیدار و چاوپێكه‌وتنبێ لێدوان\nساڵانێكی زۆره بریندارانی به‌ركه‌وتوی چه‌كی كیمیاوی له پارێزگای هه‌ڵه‌بجه چاوه‌ڕوانی كردنه‌وه‌ی ئه‌و نه‌خۆشخانه‌یه‌بوون، كه بڕیاربوو چاره‌سه‌ری ته‌ندروستی لێوه‌ربگرن، به‌ڵام پاش ئه‌وه‌ی له‌مساڵدا نه‌خۆشخانه‌كه كرایه‌وه،به‌كۆمه‌ڵێك کەموکوڕیەوە نه‌ی توانیوه خزمه‌تی برینداران بكات، پزیشكی پسپۆڕ بۆ ته‌واوی نه‌خۆشییه‌كان دیاری نه‌كراوه.\nله‌وباره‌وه ئازاد موسته‌فا به‌ڕێوه‌به‌ری گشتی به‌ڕێوه‌به‌رایه‌تی ته‌ندروستی پارێزگای هه‌ڵه‌بجه، له چاوپێكه‌وتنێكی ماڵپه‌ڕی ڕووماڵ باس له گرفته‌كانی نه‌خۆشخانه‌ی به‌ركه‌وتوانی چه‌كی كیمیاوی هه‌ڵه‌بجه ده‌كات، ده‌ڵێ:” نه‌خۆشخانه‌ی به‌ركه‌وتوانی چه‌كی كیمیاوی، یه‌كێك له كێشه‌كانی به‌ده‌مه‌وه نه‌هاتنی كۆمپانیای جێبه‌جێ كاری نه‌خۆشخانه‌كه‌یه،به‌بیانوی ئه‌وه‌ی پاره‌ی ته‌واوی له حكوومه‌ت وه‌رنه‌گرتووه تائێستا نه‌مان توانییوه، ئامێره پزیشكییه‌كان و هه‌ندێك له كێشه‌ی لۆجستی وه‌ك چاكردنی جیله‌ره‌كان و ئامێری ئه‌یفی ئاڕ بۆ ڕێكخستنی فۆڵتییه‌ی نه‌خۆشخانه‌كه چاره‌سه‌ربكرێت، وه محاویله‌ی كاره‌با كێشه‌ی هه‌یه له سه‌ره‌تای دانانی.\nئازاد مسته‌فا وتی:” ئێستا له نه‌خۆشخانه‌ی چه‌كی كیمیاوی چاره‌سه‌ر بۆ به‌ركه‌وتوان ده‌كرێت، پزیشكی پسپۆڕی هه‌ناوی هه‌یه وه پزیشكی گشتی هه‌یه،وه ئه‌و نه‌خۆشه‌ی پێویستی به پزیشكی پسپۆڕی كه هه‌بێت ده‌نێردرێت بۆ لای پزیشكی پسپۆڕ به‌شێوه‌ی بێ بەرامبەر چاره‌سه‌ریان بۆ ده‌كات”.\nمسته‌فا وتیشی:” پاش ئه‌وه‌ی كۆمپانیای جێه‌جێكار ته‌واوی گرفته‌كانی نه‌خۆشخانه‌كه چاره‌سه‌رده‌كات سیسته‌می ساردكه‌ره‌وه جێبه‌جێ ده‌كرێت،ئیحاله كردنی نه‌خۆش بۆ ده‌ره‌وه‌ی نه‌خۆشخانه‌كه نامێنێت و ته‌واوی پزیشكانی پسپۆڕ دێنه‌نه‌خۆشخانه‌كه و ده‌ستبه‌كارده‌بن”.\nبه‌ڕێوه‌به‌ری گشتی به‌ڕێوه‌به‌رایه‌تی ته‌ندروستی پارێزگای هه‌ڵه‌بجه،ئاماژه‌ی بۆ ئه‌وه‌كرد:” ئه‌و به‌ركه‌وتوانه‌ی چه‌كی كیماوی پێویستیان به ده‌ره‌وه‌ی وڵات هه‌بێت له ڕێگه‌ی لیژنه‌یه‌كی پزیشكی له‌شه‌ش كه‌س پێكهاتوون،نه‌خۆشه‌كان پۆلین ده‌كرێت،به‌پێی نه‌خۆشییه‌كه‌یان له قورسه‌وه بۆ مام ناوه‌ند و پاشان بۆ سوك ، ڕه‌وانه‌ی ده‌ره‌وه‌ی وڵات ده‌كرێن بۆ چاره‌سه‌ر،ته‌نها ئه‌ونه‌خۆشانه ئیحاله ده‌كرێن بۆ چاره‌سه‌ر له ده‌ره‌وه‌ی وڵات كه به‌قورسی نه‌خۆشن و چاره‌سه‌ریان نییه له لای خۆمان”.\nئه‌وبه‌رپرسه‌ی وه‌زاره‌تی ته‌ندروستی له‌هه‌ڵه‌بجه وتیشی:” پلانمان هه‌یه نه‌خۆشخانه‌ی به‌ركه‌وتوانی چه‌كی كیماوی هه‌ڵه‌بجه بكرێته سه‌نته‌رێكی توێژینه‌وه و لێكۆڵینه‌وه ،بۆ ماده درێژخایه‌نه‌كانی به‌ركه‌وتو به چه‌كی كیمیاوی،داواشمان له به‌ڕێز وه‌زیری ته‌ندروستی كردووه،كۆمپانیای جێبه‌جێكار یان بخاته لیستی ڕه‌ش یان بێت و نه‌قسه‌كانی نه‌خۆشخانه‌كه چاره‌سه‌ربكات.\nگوتیشی:” له‌سه‌ردانی وه‌زیری ته‌ندروستی بۆ هه‌ڵه‌بجه ئه‌وه‌بوو له پلانی خۆی ،له كێشه‌كانی ئێمه بزانێت و بكۆڵێته‌وه،به‌سوپاسه‌وه به‌ڵێنی پشتگیری كردنی پێداوین هیوامان وایه به‌زووترین كات كێشه‌ی نه‌خۆشخانه‌ی به‌ركه‌وتوانی چه‌كی كیمیاوی هه‌ڵه‌بجه چاره‌سه‌ربكات.\nشێوازی پاراستنی ڤلادیمیر پوتین لە سەردانەکەی بۆ فەرەنسا\nتره‌مپ سه‌ردانه‌که‌ی بۆ دانیمارک هه‌ڵوه‌شانده‌وه / په‌یوه‌ندی به گرینلانده‌وه هه‌یه


"ئەو بەڵێن و پرۆژانەی وەزارەتی سامانەسروشتییەكان بە هەڵەبجەی دابوو سڕاونەتەوە"\nHome›هەواڵ›کوردستان›“ئەو بەڵێن و پرۆژانەی وەزارەتی سامانەسروشتییەكان بە هەڵەبجەی دابوو سڕاونەتەوە”\nجێگری پارێزگاری هەڵەبجە ئاماژە بەوەدەكات، وەزارەتی سامانە سروشتییەكان هەموو ئەو بەڵێن و پڕۆژە و بودجانەی بەڵێن درابوو بۆ هەڵەبجە جێبەجێی بكرێن، لە سایتی نوێی وەزارەتەكەدا سڕاونەتەوە وبونیان نییە و ئەمەش هەنگاوێكی دیكەیە بۆ نا ڕوونی و لادان لە هێڵە گشتییەكانی ئەم كابینەیە.\nكاوە عەلی، جێگری پارێزگاری هەڵەبجە بە SNNی ڕاگەیاند: لەگەڵ ئەوەی كابینەی نۆی حكومەتی هەرێم لە هێڵە گشتییەكانی بەرنامەی كاری خۆیدا لە بڕگەی یەكەم باسی چاكسازی و شەفافیەت دەكرێت، بەڵام چەند ساڵێكە وەزارەتی سامانە سروشتییەكان بودجەی تەرخان كردووە بۆ كۆمەڵێك ناوچەی جیاجیا لە هەرێم و بە پاساوی قەیرانی دارایی و كێشەی نێوان حكومەت و بانكی ئەهلی زۆربەی نەكەوتونەتە بواری جێبەجێكردنەوە لە ناویشیاندا پڕۆژە تایبەتەكانی هەڵەبجە بە بڕی 200 ملیۆن دۆلار بڕیار بوو جێبەجێ بكرێن.\nئاماژەی بەوەشكرد، وەزارەتی سامانە سروشتییەكان لە سایتی فەرمی خۆیدا تا پێش چەند ڕۆژێك لەمەوبەر بە درێژایی كابینەی هەشت و ساڵێكی كابینەی نۆ لە ژێر ناوی بنیاتنانی تواناكان بە ئینگلیزی و كوردی ئاماژەی بۆ وەرگرتنی ئەو بڕە پارانە كردووە لە كاتی واژووی گرێبەستەكان وە بەڵێنی خەرج كردنی دارابوو، بەڵام ئێستا وەزارەتی سامانە سروشتییەكان سایتی وەزارەتی نوێكردووەتەوە هەموو ئەوزانیاریانەی سڕیوەتەوە نەماوە، هێندە ناڕونە هیچ كەسێك نازانێت ئەو بودجانە چۆن خەرجكراون، بۆیە دەبوو ئەم كابینەیە وەك لە هێڵە گشتیەكان ئاماژەیان پێكردووە زیاتر بەرەو شەفافیەت بچێت نەك پێچەوانەكەی.\nجێگیری پارێزگاری هەڵەبجە ئەوەشی خستەڕوو، “حكومەتی هەرێم كاتێك بۆ ناوچەیەك بودجەیەك خەرج دەكات كە سەرەتا وەرگیراوە لە كۆمپانیا نەوتییەكان بۆ مەبەستی پرۆژە بووە، بۆیە وا بڕیارە فڕۆكەخانەی دهۆك لەسەر ئەو بودجانە دەستپێبكاتەوە كە لە ڕیزبەندی چوارەمە لە خشتەكە، لە كاتێكدا پرۆژەكانی هەڵەبجە لە ڕیزبەندی دووەمی ئەو لیستەدان كە بڕیاربوو بخرێنە بواری جێبەجێكردنەوە بەڵام تا ئێستا یەك دینار بۆ هەڵەبجە خەرنەكراوە”.


هۆشداریی دەدرێت لە دروستبوونی لافاو – تۆڕی میدیایی خەڵک\n2020/11/09 - 6:00 PM\nكەشناسێكی سعودی باس لە ڕوودانی گۆڕانكاریی كەشوهەوا دەكات لە چەند ناوچەیەكی شانشینی عەرەبی سعودیە و هۆشداریش دەدات لە دروستبوونی لافاو لە سێ وڵاتی عەرەبی (عیراق، ئیمارات، عومان).\nعەبدولعەزیز حسێنی، كەشناسی سعودی لە تویتێكیدا لەسەر تۆڕی كۆمەڵایەتی (تویتەر) نوسیویەتی”بەندەكان سوپاسگوزاریی بكەن و داوای لێخۆشبوون لە یەزدان بكەن كە بارانمان بە سەردا دەبارێنێت، سەرلەبەیانی ئەمڕۆ هەندێك لە ناوچەكانی باكووری مەدەینە و باشووری تەبوك و هەندێك بەشی جەوف و حائيل و سنورەكانی باشووری شانشینی عەرەبی سعودیە، هەورە بروسكە گرتییەوە”.\nبە وتەی ئەو كەشناسە”ئەمڕۆ ترۆپكی حاڵەتی بارانبارینی دووەمە لەم وەرزەدا، لەگەڵ هەلی بارانێكی بەلێزمە”.\nحسێنی دەڵێت”پێشبینییەكانی بارانبارین بۆ 36 كاتژمێری داهاتوو، لەنێوان نمەباران و بارانی بەلێزمە و بارینی تەرزەدایە، ئەگەری كۆبوونەوەی هەوری ڕەشی گەورەش هەیە لەمڕۆوە تا سەرلەبەیانی سبەینێ لەسەر ئاسمانی مەككە و مەدینە و ئەلباحە و عەسیر و جازان و حائیل و شمالیە و تەبوك و قەسیم و جەوف، باكووی خۆرهەڵات و عیراق و ئیمارات و عومانیش ئەم بارەی كەشوهەوا دەیانگرێتەوە، بۆیە پێویستە ئاگاداربن”.


وەزیری پێشمەرگە: بەتوندی وەڵامی تیرۆریستان دەدەینەوە\n08:16 - 28/11/2021 126 جار خوێندراوەتەوە\nوەزیری پێشمەرگە لە شارەزوور، بەشداری پرسەی هاوخەمی شەهیدانی دوێنێ شەوی پەلامارە تیرۆریستیەکەی داعش لە سنووری میحوەری کوڵەجۆ دەکات و راشیدەگەیەنێت: لەیەک دڵۆپ خوێنی ئەو شەهیدانە و شەهیدانی تری هێزی پێشمەرگە خۆشنابین و بەتوندی وەڵامی تیرۆریستان دەدەینەوە..\nئەمڕۆ ۲٨ی ۱۱ی ۲۰۲۱ شۆڕش ئیسماعیل، وەزیری پێشمەرگەی حکومەتی هەرێمی کوردستان، بە یاوەری سەربەست لەزگین بریکاری وەزارەتی پێشمەرگە، فەریق جەمال محەمەد، سەرۆکی ئەرکان و لیوا روکن هۆشمەند حەیدر رەشید، جێگری سەرۆکی ئەرکان بۆ ئیدارەو میرە و عەمید عوسمان محەمەد مستەفا بەڕێوەبەری گشتی راگەیاندن و هۆشیاری نیشتمانی، بەشداری پرسەی هاوخەمی شەهیدانی پەلامارە تیرۆریستیەکەی دوێنێ شەوی سەر هێزەکانمان لە سنووری میحوەری کوڵەجۆ کرد.\nوەزیری پێشمەرگە، لەمیانی لێدوانێکیشیدا، رایگەیاند: هێزی پێشمەرگەی کوردستان، دووپاتیدەکاتەوە، کە رێگە نادات یەک دڵۆپی خوێنی ئەو شەهیدانە و تەواوی شەهیدانی رێی خەباتی ئازادی و پاراستنی ئاشتی و ئارامی کوردستان و ناوچەکە بەفیڕۆ بڕوات و بەتوندترین شێوە وەڵامی ئەو پەلامارەی تیرۆریستانی داعش دەدەینەوەو، لەتێکشکاندن و هەڵتەکاندنیان لەرەگ و ریشەوە بەردەوام دەبین.\nئاماژەشی بەوەکرد، لەماوەی رابردوو چەندینجار هۆشداریمان لەبارەی دۆخی ناوچە کوردستانییەکانی دەرەوەی هەرێم و فەراغی ئەمنی لەوناوچانە دابوو، پێشتریش داوامان لە سوپای عیراق کردبوو هەنگاوەکان خێراتربکرێنەوە بۆ هەماهەنگی و ئەرک بینینی هێزی پێشمەرگە و سوپای عێراق بۆ پاراستنی سەقامگیری و ئاسایشی ئەو ناوچانە.\nئاماره‌كانی روداوی هاتوچۆ له رۆژانی به‌فر راگه‌یه‌نرا


هەر بەڕێوبەرێك شوێنی كڕینی جلوبەرگی قوتابیان دیار بكات سزا دەدرێت\nقوتابیان به جلوبه‌رگى یه‌كپۆشییه‌وه\n:: PM:08:44:11/09/2019 \nلە دوای دەرچوونی بڕیاری یەكپۆشی لەلایەن وەزارەتی پەروەردەی حكوومەتی هەرێمی كوردستانەوە، خوێندنگەكان بە پێی ئاستەكان ناچار دەبن جلوبەرگێكی دیاریكراو لەم ساڵی نوێی خوێندنیاندا بپۆشن، گوتەبێژی بەڕێوبەرایەتی پەروەردەی سلێمانیش ڕای دەگەیەنێت كە كەسوكاری قوتابیان دەتوانن لە هەركوێ بیانەوێت جلوبەرگی قوتابیان دابین بكەن.\nئەمڕۆ چوارشەم 11ی ئەیلوول، مەریوان عومەر گوتەبیژی بەڕێوبەرایەتی گشتی پەروەردەی سلێمانی بە "وشە"ی ڕاگەیاند، دایك و باوك سەرپشكن لە كوێ جلوبەرگی خوێندكارەكانیان دەكڕن، تەنانەت ئەگەر خۆیان بەرگدوورن دەتوانن خۆیان جلوبەرگی قوتابیانیان بدوورن، بەڵام پابەندبن بەو ڕەنگ و شێوەیەی كە لەلایەن وەزارەتەوە بۆی دانراوە بە پێی قۆناغەكان و نابێت هیچ شتێكی زیادە بە جلەكانیانەوە بێت.\nگوتەبێژەكەی پەروەردەی سلێمانی ڕوونی كردەوە كە ئەگەر بەڕێوبەرێك بە كەسوكاری خوێندكارێكی گوت كە لە كۆمپانیایەكی دیاریكراو جلوبەرگەكان بكڕن، ئەوا كەسوكاری خوێندكارەكە دەتوانن دەستبەجێ پەروەردە ئاگادار بكەنەوە و ناوی بەڕێوەبەر و خوێندنگاكە بڵێن تا لە ڕووی یاساییەوە مامەڵەی لەگەڵ دا بكرێت.\nبەپێی بڕیارێكی وەزارەتی پەروەردەی حكوومەتی هەرێمی كوردستان لەم ساڵی خوێندندا سیستمی یەكپۆشی لەناو ناوەندەكانی خوێندندا پێڕەو دەكرێت، لە سیستمی یەكپۆشیدا جلوبەرگی تایبەت دانراوە كە بە پێی قۆناغەكان دەگۆڕێت و بەم شێوەیەیە:\n1-جلوبەرگی باخچەكانی منداڵان (كچ/ كراسی پەمەیی لەگەڵ تەنوورە یان پانتۆڵی رەساسی، كوڕ/ كراسی شین لەگەڵ پانتۆڵی ڕەساسی).\n2-جلوبەرگی قۆناغی ئامادەیی (زانستی، وێژەیی، پیشەیی، ئیسلامی) بەمشێوەیە دەبێت:\n- كچ (قۆناغی 10-11-12) تەنوورە یان پانتۆڵی رەش لەگەڵ كراسی سپی.\n- كوڕ (قۆناغی 10-11-12) پانتۆڵی رەش یان كاوبۆی رەش لەگەڵ كراسی سپی.\n-كچ/ تەنوورە یان پانتۆڵی نیلی لەگەڵ كراسی سپی.\n-كوڕ/ پانتۆڵی نیلی لەگەڵ كراسی سپی.\n4- جلوبەرگی قۆناغی بنەڕەتی (1-6)\n-كچ/ تەنوورە یان پانتۆڵی رەساسی لەگەڵ كراسی سپی.\n-كوڕ/ پانتۆڵی رەساسی لەگەڵ كراسی سپی.